**Filosofia – obiectul, problematica, funcțiile**

**1. Noțiunea de *concepție despre lume* și structura ei**

**2. Tipurile de concepții despre lume**

**3. Obiectul de studiu, problematica, domeniile și funcțiile filosofiei**

**4. Problema fundamentală a filosofiei**

**După parcurgerea acestei teme, studentul va fi *capabil:***

* *să definească noțiunea de concepție despre lume, mit, religie, filosofie și obiectul ei de studiu;*
* *să caracterizeze structura și tipurile istorice de concepție despre lume;*
* *aprecieze importanța, locul și rolul concepției despre lume în formarea unei viziuni științifice despre lume;*
* *să argumenteze rolul domeniilor filosofiei în formarea tânărului specialist, analizând metodele ei specifice de cunoaștere.*

**Noțiunea de *concepție despre lume* și structura ei**

Filosofia este o știință despre om și pentru om. Omul este o ființă rațională ceea ce înseamnă că el posedă conștiință, iar prin intermediul și cu ajutorul acesteia omul poate să cunoască și să lămurească lumea în care trăiește. Cu ajutorul conștiinței sale, fiecare om își formează unele reprezentări, idei referitor la întrebările asupra cărora din cele mai vechi timpuri au meditat generații întregi de filosofi: Cum este construită lumea? În ce corelație se află materialul și spiritualul? Ce este adevărul și cum poate fi el deosebit de erori, greșeli sau neadevăr? Ce este personalitatea umană și care este rolul sau locul ei în viața socială? În ce constă esența vieții umane?

Tematica unor astfel de cugetări și reflecții este determinată de necesitatea orientării, autodeterminării omului în lume. De aici reiese și senzația cunoașterii filosofiei. Toate aceste cunoștințe se formează în mod stihinic. Anume datorită acestui fapt, studierea filosofiei are menirea de a contribui la transformarea cunoștințelor căpătate în mod stihinic într-un sistem de gândire argumentat.

Reprezentările generale despre lume și despre locul omului în ea, dacă pot fi conștientizate și formulate, poartă denumirea de *concepției despre lume.* Acest fenomen spiritual poate fi abordat multiaspectual, iar rolul filosofiei în cercetarea concepției despre lume este semnificativ. De aceea, pentru a explica ce este filosofia este necesar de a clarifica în cel mai general mod ce reprezintă concepția despre lume. *Concepția despre lume* este un component necesar conștiinței umane și cunoașterii, nefiind un element simplu, din rândul altor elemente, ci reprezintă *interacțiunea lor compusă.* Diferite blocuri de cunoștințe, convingeri, gânduri, sentimente, năzuințe, speranțe, unindu-se formează *concepția despre lume,* care reprezintă o înțelegere mai mult sau mai puțin integră a lumii.

*Concepția despre lume* este un sistem de reprezentări, idei ale omului asupra lumii înconjurătoare și asupra locului său în această lume. În dependență de modul de acumulare a cunoștințelor și profunzimea reflectării în conștiința omului a lumii înconjurătoare, distingem: *concepția obișnuită și cea teoretico-științifică a lumii. Concepția despre lume obișnuită* se formează în mod stihinic, sub influența cunoștințelor practice, a experienței cotidiene, iar *concepția teoretico-științifică*  se formează în baza cunoștințelor științifice, acumulate de către om în procesul instruirii. În dependență de nivelul de dezvoltare spirituală și culturală a omului, concepția despre lume se poate dezvolta și modifica pe parcursul vieții.

*Concepția despre lume* este un fenomen complex și implică următoarea *structură*: **1.** Cunoștințele și emoții, sentimente, retrăiri sufletești; **2.** Convingerile; **3.** Valorile spirituale general umane (cinstea, datoria, stima, prietenia, echitatea socială); **4.** Idealurile; **5.** Faptele și acțiunile concrete. *Cunoștințele* sunt rezultatul activității de gândire a omului, formate în rezultatul experienței cotidiene, acumulate în mod accidental și drept urmare a procesului educativ-instructiv, în formă sistematizată. Nu toate cunoștințele acumulate devin parte componentă a concepției despre lume, pentru aceasta fiind nevoie să se transforme în *convingeri.* Cunoștințele sunt supuse selecției, iar criteriul acesteia este *întemeierea logică. Convingerea* este cunoștința reflectată prin prisma nivelului conștient (care include gândirea abstractă, logică) și prin prisma nivelului subconștient (care include voința, dorința, plăcerea) ale conștiinței. Acumularea *cunoștințelor* generalizate, formarea abilităților și capacităților conceptuale și transformarea lor în *opinii* și *convingeri* are loc atunci când însușirea acestora presupune și o atitudine personalizată față de ele. Atitudinile personalizate, conținutul și orientarea lor nu doar că pregătesc un teren favorabil pentru dobândirea de noi *cunoștințe*, abilități și capacități conceptuale, dar constituie și mijloace de formare a sferei motivaționale a personalității (motivele socio-morale și cognitive, de comunicare și colaborare, profesionale și estetice, de autorealizare și valorificare a propriului potențial ș.a.).

Astfel, *cunoștințele* transformate în *convingeri* sunt, ulterior, reflectate prin *prisma valorică* a cărui sistem ierarhic diferă la fiecare etapă de dezvoltare a omenirii. Din cele mai vechi timpuri *sistemul valoric* a constituit reperul de reglementare a vieții umane, care face posibilă coexistența individului împreună cu semenii săi (trib, gintă, socium). *Cunoștințele* și abilitățile generalizate devin adevărate *convingeri* numai în cazul când trebuințele/motivele cognitive există în cadrul unor motive rezonabile cu sens *sociomoral*: datoria și responsabilitatea; dragostea și grija față de om; respectul și conviețuirea demnă și civilizată ș.a. – toate acestea imprimându-le o anumită orientare și determină formarea principiilor de activitate conștientă și a *idealurilor* conceptuale. La rândul său, *idealul* este o imagine, o reprezentare, o idee desăvârșită a existenței, care determină modul de gândire și activitate ale omului. În dependență de perfecțiunea scopului final al năzuințelor distingem *idealuri realizabile și irealizabile,* care la rândul lor pot fi personale, de grup și colective. Fezabilitatea *idealurilor* umane depinde de periodicitatea și complexitatea *faptelor și acțiunilor* sale în raport cu acestea.

Așadar, principalele componente ale *concepției despre lume* sunt *cunoștințele*, *abilitățile și capacitățile creative, opiniile și convingerile conceptuale* care determină și generează la ființa umană sistemul de *idealuri și principii de comportare socio-umană*. Este important să menționăm că fiecare componentă a concepției despre lume la fiecare ființă umană se formează și se dezvoltă divers. Ea poate fi științifică sau eronată, profundă sau superficială, caracteristică pentru unul sau mai multe domenii de viață și activitate socială, deplină sau incompletă, funcțională sau nefuncțională, raportată la interese largi sociale sau îngust personalizate.

**Tipurile de concepții despre lume**

Din punct de vedere al direcției procesului de dezvoltare a gândirii umane, putem evidenția următoarele tipuri de concepții despre lume:

* *Concepția mitică;*
* *Concepția religioasă;*
* *Concepția filosofică.*

1. **Concepția mitică**

Cele mai vechi forme de reflectare a lumii ca un tot întreg sunt *miturile.* Mitul cuprinde reprezentările omului, aflat în tranziție de la starea naturală la cea socioculturală, despre lumea văzută și cea nevăzută, despre viață și moarte, despre destin și eternitate. Mitologia, la rândul său, desemnează totalitatea miturilor, răspândite într-o arie etnică sau socială, care formează un sistem epic mai mult sau mai puțin unitar. Așadar, ***concepția mitică*** reprezintă:

- încercarea universală de a cunoaște și interpreta lumea;

- modul de percepere al lumii, caracteristic etapelor timpurii ale dezvoltării societății;

- o formă senzorial-ilustrativă, care descrie tabloul lumii ca câmp de acțiuni al forțelor antropomorfe.

În concepția mitică, gândurile erau exprimate în imagini poetice, metaforice, cu încărcătură emoțională. Apariția cosmosului, era concepută prin analogie cu nașterea omului. Trăsăturile omului erau transferate lumii înconjurătoare (*antropomorfism*), iar forțele naturii erau însuflețite (*animism*), fiind afirmată unitatea naturii și a societății, a lumii și a omului. Tabloul mitic al lumii reprezenta o prelucrare inconștientă a naturii și a formelor sociale, și nu deosebea omul de ambianță, umanizând natura și societatea. Astfel, în concepția mitică, ca înțelegere integră a lumii, sunt prezentate, în aceeași măsură, realitatea și imaginarul, naturalul și supranaturalul, cunoștințele și credința, gândurile și emoțiile. Mitologia cuprinde în sistemul ei:

- *miturile cosmogonice* - despre nașterea și distrugerea unicală sau ciclică a Universului, despre apariția și dispariția ca specie a omului, a plantelor, a obiectelor din natură;

- *miturile teogonice* – despre nașterea și moartea zeităților, despre relațiile stabilite între ei și despre raporturile dintre zeități și umanitate;

- *miturile etiologice* – despre apariția unor valori, ocupații;

*- miturile etnologice* – despre apariția neamului, etnos-urilor;

- *miturile escatologice* (apocaliptice) – despre sfârșitul lumii și apariția unei lumi noi;

- *miturile despre anotimpuri* – despre caracterul ciclic al timpului.

Formând reprezentări colective a anumitor popoare despre lume, concepția mitică asigură continuitatea spirituală a generațiilor, afirmă în societate un anumit sistem de valori, unele forme de comportament public.

În perioada de tranziție de la interpretarea mitică la cea religioasă a lumii, sunt răspândite formele primitive de credință:

* *Animismul* desemnează un stadiu prereligios, un “minimum de religie”, având ca sursă dorința omului de a-și explica fenomenele enigmatice din propria viață (somnul, visele, halucinațiile, bolile) sau credința că fiecare om are un suflet autonom, care-l poate părăsi temporar (în somn sau în comă) sau definitiv – în timpul morții;
* *Fetișismul* se regăsea în toate cultele primitive de la cea mai veche credință în pietre sacre, trecând prin idolatrie și prin adorarea naturii, până la totemism. Fetișism reprezintă o formă a religiei primitive, întemeiată pe credința în forța magică, autonomă caracteristică unor obiecte amorfe (pietre, comete, vulcani, apa, focul, etc.) sau lucrate de mâna omului (amulete). Fetișul reprezenta un obiect adorat ca divinitate, căruia i se atribuie însușiri și forțe supranaturale, venerat în sine de societățile primitive. Deși stăpânitor prin acceptare, omul devine totodată și stăpânit de credință, acesta se poartă cu fetișul său ca un proprietar, dându-i diferite sarcini și amenințându-l că dacă nu le va îndeplini îl va schimba cu un nou fetiș. Dezvoltarea socială și renunțarea la fetișism ca atare în avantajul religiei a condus la despărțirea spiritului, ce se credea că locuiește în fetiș. Totuși, nici o credință n-a renunțat vreodată în totalitate la fetișuri, acestea transferându-se în zona superstițiilor (puterea moaștelor, a crucii, a icoanei etc.).
* *Totemismul* reprezintă o formă a religiei primitive, bazată pe credința în *totemuri*. Totem este o noțiune simbolică referitoare la strămoșii tribali, imaginați sub formă de animale, păsări, insecte, eroi anteriori clanului sau tribului, amintirea cărora trebuie cultivată spre binele comunității urmașilor. Totemismul s-a constituit ca o religie rudimentară, cu rigori sociale, care reglementa viața și activitatea omului. Totemul a evoluat în cele din urmă pentru a deveni drapelul, sau simbolul național al unor diverse popoare moderne. Astfel, popoarele civilizate ale secolului XXI-lea veghează ca drapelele lor, emblemele conștiinței naționale, să nu atingă solul (ca simbol al lumii întunericului). În secolul XXI, totemismul mai este răspândit la triburile australiene, unde mai există ritualuri totemice.
* *Magia* era tehnica prin care se manipula mediul ipotetic al spiritelor, ale cărui mașinații explicau interminabil inexplicabilul; aceasta era arta de a obține cooperarea voluntară a spiritelor și de a le constrânge să-și aducă ajutorul involuntar prin folosirea fetișurilor sau a altor spirite mai puternice. Obiectivul magiei era dublu: să penetreze viitorul prin clarviziune și să influențeze favorabil mediul.

Omenirea progresează de la magie la știință, nu prin meditație și prin rațiune, ci mai degrabă treptat și dureros, printr-o îndelungă experiență. Omul avansează cu spatele către adevăr; el începe în eroare, progresează în eroare și atinge în cele din urmă pragul adevărului. Numai odată cu sosirea metodei științifice, omul a început să meargă privind înainte.

1. **Concepția religioasă**

Pe parcursul istoriei omenirii, *religia* și *filosofia* au abordat aceleași probleme, cum ar fi: originea lumii, cunoașterea și respectarea valorilor, problema raportului dintre bine și rău, etc., oferind, însă, interpretări diferite de cele ale *mitului.* *Religia* reprezintă o formă de refugiu mistic al conștiinței omenești într-un sistem doctrinar transcendent (ce există dincolo de lumea reală), construit ca rezultat al codificării teologice a mitologiei, prin selecția și canonizarea tradițiilor mitice, în raport cu necunoscutul natural ce nu poate fi explicat.

Apărută prin absorbire succesivă a elementelor din *animism, totemism, fetișism* etc., religia a devenit o formă a conștiinței ce intermedia relația omului cu cosmosul. Constituirea religiei, ca concepție despre lume, corespunde nivelului de dezvoltare al intelectului uman, prin separarea gândirii abstract-teoretice de cunoașterea empirică a realității, determinată de necesitatea adaptării la mediul natural de existență. Treptat, *noțiunea* generală, ca formă de cunoștință, se rupe de la obiectul real și se transformă în esență deosebită. Grație faptului că conștiința este înzestrată cu capacitate creatoare, ea poate produce reprezentări specifice despre lumea înconjurătoare.

Concepția religioasă despre lume este întemeiată pe admiterea începutului supranatural al lumii, care a avut drept rezultat dedublarea ei în *lumea naturală* și *lumea supranaturală*. Astfel, orice religie cuprinde un sistem coerent de postulate care admite în planul cunoașterii mistice, prin credința necondiționată, existența și forța autonomă totală a unei *lumi supranaturale divine*, creatoare și diriguitoare a *lumii reale*, vizibile și invizibile. Religia, ca formă social-organizată a credinței comunităților umane, formă de închinare la forțele supreme, necesită recunoașterea lui Dumnezeu ca esență supremă, demnă de a fi venerată. Dumnezeu este privit ca Creator al lumii și al omului, care conduce destinul acestei lumi, prin legi stabilite sau după bunul plac, întrucât are asupra acesteia drept de viață și de moarte, ca asupra operei create.

Dorința de a-l urma pe Dumnezeu, îi permite omului să formuleze *valorile general-umane*. Religia operează o netă separare, până la dedublare, a celor două niveluri de existență, cel al sacrului și cel al profanului. Nivelul sacru cuprinde ceea ce este autentic, valoros, semnificativ, existența căruia nu depinde de nimic. Sacrul religios desemnează lumea divină, înzestrată cu funcții creatoare, orientative și de supraveghere continuă în raport cu lumea reală. La rândul său, nivelul profanului reprezintă lumea trecătoare, în care are loc lupta dintre bine și rău, dintre adevăr și falsitate, dintre autentic și iluzie. În epocile de criză, în timpul unor tulburări interioare persistente, oamenii recurg la nivelul profanului - la filosofie, iar la nivelul sacrului – la religie, în căutarea unor tehnici de salvare.

Lumea divină este postulată prin intermediul credinței, cel mai important element al religiei. Credința este un fenomen psihologic indispensabil vieții umane. Ea constă în fixarea afectivă a anumitor cunoștințe, teze, judecăți/prejudecăți, explicații, valori, simboluri. Prin aceasta se educă sentimentul de securitate interioară a omului, de siguranță în raport cu viața și lumea. Un alt element al religiei sunt *dogmele,* ce reprezintă adevăruri absolute care nu necesită a fi demonstrate. Obiectele de cult (icoane, crucea, statui, răstigniri etc.) și ritualurile (botezul, cununia, ritualul funerar, sărbătorile religioase) sunt, alături de credință și dogme, elemente ce definitivează orice concept religios.

Astfel, religiile nu satisfac doar necesitatea cunoașterii, ci răspund unor nevoi umane complexe, care pot fi clasificate în:

* *nevoi de ordin gnoseologic -* religiile oferă imagini globale și unitare ale lumii, principii și temeiuri ale existenței umane și universale, sub forma *dogmelor religioase;*
* *nevoi de ordin spiritual și psihologic* - religiile mondiale propun *idealuri*, în raport cu care omul tinde spre purificare interioară. Religiile propun proiecte de umanitate autentică, or omenia este cea mai înaltă valoare umană, care le întruchipează pe celelalte. Lumea divină este o formă spirituală prin raportare la care omul își evaluează limitele cunoașterii și creației sale, își propune repere de autoperfecționare și norme de comportare în raport cu ceilalți. Prin organizarea ecleziastică a sacerdoțiului într-o formă socială de cult (biserica), utilizând un cod moral care prevede răsplăți și pedepse în viața de apoi, dar și perspectiva *mântuirii*, religia devine un instrument de modelare spirituală a conștiinței sociale.

1. **Concepția filosofică**

În tendința de a cunoaște lumea, spre deosebire de *mit*  și *religie,* care pun accentul pe credință, filosofia utilizează *metode și procedee raționale* cu ajutorul cărora urmărește soluționarea cât mai riguroasă a problemelor pe care le abordează. Dat fiind faptul că filosofia analizează lumea în ansamblul său, spre deosebire de alte științe care au ca obiect de studiu doar un segment al realității, ea nu poate atinge gradul de rigoare al demersurilor științelor și nici nu poate apela la proceduri de testare și de verificare la fel de puternice ca cele utilizate de științe. Totuși, ca și științele, filosofia tinde spre rigoare, spre clarificarea rațională, spre demonstrarea ori argumentarea cât mai consistentă a problemelor pe care le studiază

În calitate de obiect de studiu, filosofia, vizează lumea ca totalitate, existența în ansamblul său, adică *infinitatea*. Astfel, concepția filosofică explorează *ceea ce este*, și încearcă să impună și ceea ce ea consideră că *trebuie să fie* sau că *ar fi de dorit să fie*. În filosofie, contează mai mult *problemele* pertinente puse de un filosof sau altul, decât soluțiilor acestora. A pune o problemă veritabilă în filosofie înseamnă a deschide un nou orizont teoretic. Este mai puțin important faptul că un filosof dintr-o anumită epocă nu a reușit să ofere soluția problemei pe care a pus-o. Aceasta reprezintă sarcina pe care a lăsat-o pe umeri generațiilor viitoare, care își construi propriile sisteme filosofice.

În cadrul filosofiei, același fenomen sau proces poate face obiectul mai multor concepții filosofice plauzibile. Totodată, filosofia raportează întotdeauna problemele pe care le abordează la om și la interesele, aspirațiile și idealurile sale, luând în considerare întotdeauna (chiar și atunci când nu conștientizează sau nu recunoaște acest lucru) și *valori*, care, la fel, sunt expresii ale intereselor, aspirațiilor sau idealurilor unor indivizi sau grupuri sociale determinate. Plus la aceasta, filosofia propune *ierarhii de valori*, pe care încearcă să le legitimeze și să le impună existenței, la fel ca și religia.

Asemănările dintre filosofie și religie nu se limitează doar la aceasta. Atât filosofia, cât și religia cercetează existența în ansamblul său, lumea ca totalitate. Ca și filosofia, orice religie conține și considerații asupra genezei, structurii și perspectivelor lumii. Ambele concepții plasează în centrul interesului său omul și problematica sa, încercând să dezlege din misterul trecerii sale prin această lume. Nu trebuie ignorat faptul că filosofia s-a născut pe fondul unor viziuni mitico-religioase și că de-a lungul istoriei sale ea a interferat în diferite grade și modalități cu religia.

Totuși,în timp ce filosofia se adresează, cu precădere, *rațiunii* și utilizează metode și procedee raționale, religia se adresează, cu precădere, *credinței* și apelează la *dogme*, care sunt declarate adesea adevăruri revelate, adică adevăruri obținute pe o altă cale, presupusă ca fiind infailibilă,  
decât rațiunea. Filosofia este preocupată mai mult de existența terestră a omului și de sensul  
existenței sale în această lume, în timp ce religia este interesată mai mult de destinul postum al  
omului, de căile mântuirii sale. Dacă filosofia este elaborată, de regulă, conceptual, într-o formă  
teoretică riguroasă, fiind accesibilă doar persoanelor cu un grad relativ înalt de instruire, religia  
este elaborată, în cea mai mare parte, în termenii limbajului comun (adesea arhaic, datorită forței  
tradiției în religie și conservatismului), fiind accesibilă și persoanelor mai puțin instruite.

Dacă opțiunea pentru filosofie este, cu precădere, rațională, cea pentru religie este, de multe ori, pronunțat afectivă. Deși în multe privințe sunt opuse, cele două modalități de raportare la existență sunt considerate ca fiind complementare, putând fi adoptate de unul și același individ. Au existat și există numeroși filosofi care au fost practicanți ai unor religii, tot așa cum au existat și există numeroși teologi pasionați de filosofie. Chiar dacă s-au raportat sau se raportează în modalități sensibil diferite la cele două forme ale culturii, și unii și ceilalți consideră că religia, respectiv filosofia, nu le sărăcește, ci, dimpotrivă, le îmbogățește universul spiritual. Este semnificativ, în acest context, faimosul „pariu” al filosofului francez Blaise Pascal (1623-1662), formulat în termenii unui raționament pragmatic: dacă Dumnezeu nu există și credem în El nu pierdem nimic, dar dacă Dumnezeu există și credem în El, câștigăm totul!

Așadar, pe parcursul istoriei, concepția filosofică, în diversele forme ale sale, a coexistat cu diferite religii și chiar a încercat să le legitimeze rațional. Îndeosebi în Evul Mediu occidental filosofia a avut o pronunțată coloratură religioasă, fiind redusă la condiția „servitoare a teologiei”, conform faimoasei formule a lui Toma d’Aquino (1225-1274). În toate epocile au existat orientări filosofice care au încercat să concilieze filosofia cu religia. Este adevărat și faptul că chiar și ateismul a fost legitimat, de cele mai multe ori, cu argumente filosofice. La rândul său, religia a beneficiat de multe ori de achizițiile filosofiei. De exemplu, teologia creștină, elaborată pe parcursul Evului Mediu, este de neconceput fără împrumuturile conceptuale, teoretice și metodologice din filosofia antică greco-romană.

De asemenea, *filosofia* nu-și poate elabora, mai ales în epoca contemporană, concepția generală despre lume pe care o propune făcând abstracție de achizițiile științelor. Ea nu se limitează însă la simpla juxtapunere a datelor științelor, ci trebuie să le integreze într-o viziune unitară, coerentă și consecventă. La rândul lor, științele au de câștigat din conlucrarea lor cu filosofia. Astfel, multe descoperiri științifice dintre cele mai importante (atomismul, evoluționismul, heliocentrismul, etc.) au fost anticipate în cadrul unor concepții filosofice. Plus la acestea, cel puțin o parte dintre metodele și procedeele pe care le utilizează științele au fost fundamentate în cadrul unor viziuni filosofice. În fine, tot filosofia este cea în măsură să evalueze semnificațiile și implicațiile umane și sociale ale descoperirilor sau evoluțiilor științei, să realizeze controlul epistemologic al demersurilor sale, să fixeze norme etice, deontologice și axiologice ale cercetării științifice.

De aici rezultă că filosofia, știința și religia, deși sunt forme distincte ale culturii, au multiple  
elemente comune și interferențe, putând fi considerate modalități complementare de raportare a  
omului la existență, răspunzând unor necesități, aspirații și idealuri umane relativ distincte.

**Obiectul de studiu, problematica, domeniile și funcțiile filosofiei**

Întrebarea *ce este filosofia?* apare odată cu intrarea în scena culturală și istorică a filosofiei însăși și se menține mereu în actualitate. Acest fapt nu dezvăluie o imperfecțiune sau o slăbiciune a domeniului, ci ține de natura specifică a filosofiei. Constant prezentă în creația filosofică, întrebarea în discuție se impune, nu doar în momentele de bilanț sau în cele de trecere, în plan secund, al interesului pentru filosofie, ci, dimpotrivă, în momentele de fecundă afirmare sau în cele de răscruce ale dezvoltării spiritului uman. Răspunsul dat întrebării *ce este filosofia?* este cel care organizează, structurează și ritmează, din interior, creația filosofică, individualizând-o, atât prin angajările sale, cât și prin metoda preconizată pentru realizarea scopului propus. Constitutivă creației filosofice, întrebarea cu privire la identitatea filosofiei exprimă caracterul ei reflexiv, de gândire creatoare, întemeietoare.

Gândirea filosofică se definește ca o activitate intelectuală reflexivă. Prin reflecție înțelegem capacitatea spiritului de a se întoarce spre sine, de a pune în discuție, cunoștințele pe care le posedă, în vederea examinării temeiului și a justificării sensului acestora. Modelul reflecției filosofice, exemplul ei cel mai accesibil, este *ironia* socratică, actul de a întreba, de a pune în discuție. În *Dialogurile* platoniciene, Socrate nu transmite interlocutorilor, cunoștințe noi. El se mulțumește să pună întrebări și să facă obiecții. Obiecția sparge unitatea, o fragmentează, iar de aici apare nevoia căutării unei noi unități a cercetării temeiurilor. În calitatea ei de reflecție critică asupra cunoașterii și a fundamentelor ei, filosofia oferă temeiuri intelectuale convingerilor noastre.

Înțelesurile principale ale *filosofiei*, în primii o mie de ani de existență, au fost sintetizate de David (Armeanul) în lucrarea sa *Introducere în filosofie.* David va căuta să analizeze un număr de definiții, evidențiind, printre acestea, următoarele: „Filosofia este cunoașterea celor divine și omenești, este pregătirea pentru moarte”; „Filosofia este cunoașterea celor ce sunt, ca ceea ce sunt, este dragostea de înțelepciune”. Conform tradiției, primul care și-ar fi spus *filosof* a fost **Pithagora (580-500 î.e.n.)**. Conform lui Diogene Laerțiu, **Pithagora** ar fi spus: „Nici un om nu este înțelept, ci doar zeul”. Pentru greci, filosofia a însemnat în mod esențial *dragoste de înțelepciune,* o năzuință și o capacitate a omului de a tinde spre înțelegerea a tot ce face posibil și ține laolaltă tot ceea ce este. Iubirea de înțelepciune este distinctă de însuși înțelepciunea. Din fragmentele rămase de la Heraclit (540-470 î.e.n.) rezultă că „mulțimea cunoștințelor nu te învață să ai minte”. Deci, după Heraclit, numai conceptul filosofiei apare ca *iubire de înțelepciune* (din greacă *phileo* – dragoste, *sophia* - înțelepciune).

În cultura greacă, **Platon** și **Aristotel** făceau distincție dintre două tipuri de înțelepciune: *înțelepciunea teoretică* (*sophia*) și *înțelepciunea practică* (*phronesis*). Prototipul primului tip de înțelepciune era considerat Socrate, în timp ce pentru înțelepciunea practică era Pericle. Un alt înțeles are înțelepciunea în concepția lui Seneca, care susținea că este „singurul mijloc de a depăși condiția de muritor și chiar de a o transforma în nemurire”. Viața înțeleptului nu este deloc închisă în aceleași hotare ca și a celorlalți. El singur este slobozit de legile neamului omenesc. Toate secolele i se supun ca unui zeu. Așadar, filosofia înseamnă nu numai cunoaștere sau nu numai un mod de a gândi asupra existenței, ci totodată un mod de a simți și de a te raporta la lume.

Mijloacele angajate de reflecția filosofică sunt deseori asemuite celor ascetice, cu deosebirea că cele filosofice se desfășoară în alt plan, în cel cognitiv și valoric. Ambele, însă, presupun o eliberare de empiric, de imediat, de utilitatea directă. În filosofie această eliberare se aplică gândului pentru a se autoexamina și întemeia. Tocmai această afirmare constantă a puterii rațiunii de înțelege și cunoaște prin tentativa sa, de a se înălța spre absolut (esențe), este supusă unei aspre critici de **Friederich Nietzsche (1844-1900).** Anume în filosofia greacă, la Socrate și alții, *existența umană* este așezată sub tutela cunoașterii, care necesită o fundamentare. Orice întemeiere, după Constantin Noica, este salvatoare, pentru că ea reactualizează adevăruri și valori, fără de care *omul, istoria și cultura* nu ar fi posibile. În devenirea istorică, sunt reafirmate și recunoscute valori ca: *adevăr, dreptate, justiție și fericire.* Este mersul firesc al culturii umane, în cadrul căruia principiile și fundamentele sunt punct de reper, semne ferme în câmpuri teoretice și practico-sociale.

Principiile și fundamentele furnizează temeiuri, atât diverselor arii de cultură, cât și unităților istorice ale umanității. Numai din perspectiva unei asemenea idei, are sens diversitatea tipurilor de cultură și umanitate, ce comunică unele cu altele și se fundează reciproc. Începutul absolut, originar este limită a gândirii și rămâne o taină a acesteia. Reflecția filosofică încearcă să propulseze gândirea dincolo de această limită, în căutarea fundamentului gândirii însăși. Mai mult decât atât, filosofia presupune deținerea unui adevăr fundamental, originar, indubitabil, absolut, drept *arche,* apoi *principiu.* Filosofia presupune multe asemenea începuturi.

Pentru că ceea ce este absolut, originar, este inaccesibil cunoașterii, de aceea filosofia s-a orientat spre căutarea *temeiului*, spre ceea ce întemeiază. *Temeiul* trimite la ceea ce este bază de susținere și este destinat să dureze. Temeiul și originarul se regăsesc în ideea de *fundament* sau de *fundare.* Anume prin aceasta, grecii au fost întemeietori sau au fundat filosofia și au pus bazele dezvoltării culturii europene.

Înainte de a parcurge formele istorice ale filosofiei va trebui să ne pronunțăm asupra semnificației logice a termenului de *filosofie.* Pentru a deosebi operele filosofice de cele non-filosofice trebuie să explicăm, cel puțin provizoriu, înțelesul *filosofiei.* O definiție cuprinzătoare a *filosofiei,* care întrunește toate manifestările culturale, cu numele de „filosofie”, pe parcursul istoriei, nu este tocmai un lucru ușor. O asemenea definiție poate să includă prea mult, dacă este prea largă sau puțin, dacă este prea îngustă. Abia în perioada modernă s-a înțeles că numai *Istoria filosofiei,* poate dezvălui firul conducător în labirintul preocupărilor filosofice, deoarece obiectul filosofiei nu este dat, ci a fost constituit pe parcurs prin străduințe îndelungate și prin corectări repetate.

Capacitatea de a se schimba stă chiar în natura *obiectului filosofiei*, așa că *Filosofia este însăși Istoria filosofiei.* Modificarea semnificației acesteia poate fi urmărită în următoarele perioade:

1. În *perioada incipientă*, la începutul sec. al VI-lea î.e.n., în Grecia, *filosofia* era concepută ca o gândire rațională și liberă despre Univers, spre deosebire de tălmăcirea religioasă, mitică și autoritară ale aceleași lumi;
2. În *perioada clasică, filosofia* este considerată *enciclopedie a științelor,* păstrându-și o astfel de conotație până la începutul sec. al XIX-lea. Aristotel o numește „prima filosofie”, ca cea dintâi știință care se ocupă de principiile tuturor științelor, care erau și *principiile existenței pure.*
3. În *perioada medievală,* dominantă este concepția religiei creștine, iar *filosofia* este redusă la *logică,* care are funcția de a întemeia și formula dogmele religioase;
4. În *epoca modernă*, filosofia este considerată „prima filosofie”, iar idealul ei, după Descartes, este de a descoperi un principiu din care, deductiv și cu necesitate matematică, să fie explicat întregul Univers. *Universul* este, pentru moderni, o „geometrie vie”, iar *omul* o „teoremă în mișcare”.
5. În *perioada contemporană,* are loc constituirea științelor speciale, iar raportul dintre acestea și *filosofiei* se modifică în mod radical. Filosofia este redusă la analiza unor probleme mai concrete: filosofia ca concepție a rostului omului în lume; *filosofia* ca știința despre cunoaștere.

Așadar, *filosofia este știința fundamentelor, a principiilor și legilor celor mai generale ale lumii.* Filosofia este o concepție asupra vieții omului pentru a descoperi sau a crea idealuri și valori generatoare de fericire. ***Filosofia este știința principiilor sau noțiunilor prime ale lumii, prin care cunoștința și viața omului dobândesc unitate sintetică sau sunt totalizate, iar științele speciale sunt ajutate a-și armoniza rezultatele cele mai generale.***

Filosofia, prin *obiectul* ei, are un *caracter universal,* care urmărește stabilirea unor *adevăruri* sau valori cu aplicare *universală* asupra lumii și a vieții. Filosofia, însă, totdeauna a fost expresia gândirii unei individualități, adică filosofia, prin *izvorul* ei, mereu a fost *individuală*. Această discordanță, dintre *izvor* și *obiect,* este unul din aspectele distincte ale filosofiei. Specificul filosofiei se manifestă în următoarele:

* Filosofia este o interpretare *totalizatoare*  a lumii. Ca și *știința,* ea este o *formă de cunoaștere;*
* Filosofia se caracterizează nu prin însumarea datelor științei, ci prin *interpretarea* lor;
* Filosofia este o *luare de poziție rațională* față de realitate;
* Filosofia este *cunoașterea și valorizarea* cunoștințelor.

Astfel filosofia este *știința despre cauzele primare, ideile conducătoare de exprimare și lămurire a lumii. Obiectul de studiu*  al filosofiei clarifică următoarele momente: este sau nu este filosofia știință; relațiile filosofiei cu alte științe; domeniile specifice ale filosofiei.

Filosofia este *o știință* în sensul *cel mai cuprinzător, de interpretare teoretică,* fiindcă este o încercare de *a cunoaște ceea ce este,* nu ceea ce am dori sau ar trebui să fie, este o încercare de *a cunoaște existența,* nu idealul. Dacă filosofia tinde, indiferent de rezultatele străduințelor sale, de *a expune ceea ce există,* nu de a zugrăvi icoane atrăgătoare atunci ea este cu necesitate o *știință*. Ce fel de știință, care este câmpul ei de explorare? Răspunsul ni-l oferă ***obiectul filosofiei.*** În istoria gândirii umane au fost înaintate diferite interpretări referitor la obiectul filosofiei, care pot fi reduse la următoarele:

* O primă eludare este a susține că *filosofia* nu are un *obiect specific,* ci este un *aspect al obiectelor științifice,* un punct de vedere asupra lor. Răspunsul nu numai că lasă întrebarea intactă, dar suferă de obscuritate fără remediu, deoarece *aspect sau punct de vedere* nu este decât o expresie obscură fiindcă nu ni se explică clar în ce constă acest *aspect;*
* O a doua eludare este a spune că *scopul filosofiei* nu este de a cerceta un obiect dat, ci *subiectul*, *conștiința*, pentru care și prin care se constituie orice obiect. Afirmația dată este obișnuită astăzi și constă într-o limitare a termenului de *obiect* numai la o singură formă de existență, la „existența externă sau corporală”.

Totuși, *obiectul* este *orice existent,* despre care vorbim sau pe care îl cercetăm. Un asemenea *obiect* *de cercetare* este și *subiectul* sau *conștiința*. În acest punct, modul de a concepe *filosofia,* constă în următoarele: există o ordine de probleme, care nu se includ în atribuțiile științelor speciale, acestea fiind: problema *noțiunilor fundamentale, a conceptelor maxime, a categoriilor filosofice, a principiilor generale* (lat. *principio -* temelie, început, cauză primară). În acest sens, după W. James, „Filosofia este, în același timp, cea mai sublimă și cea mai banală din ocupațiile umane. Ea lucrează în colțurile și firidele cele mai mărunte și deschide cele mai vaste perspective”, adică filosofia nu oferă *cunoștințe despre lucruri* (concrete) sau *despre existențe,* ci *cunoștința existenței a lucrului în genere.*

Aceasta este unica determinare care arată că științele speciale au ca scop, cunoașterea existențelor, lucrurilor, iar filosofia este orientată spre cunoașterea *liniilor universale ale existențelor și lucrurilor,* deci *spre existență în general.* De aceea filosofia prin *natura sa* se rupe de orice particularitate, se ridică peste orice orizont mărginit pentru e gândi în sfera cea mai largă, pe care gânditorul german Ch. Wolff o numea „a posibilului”. Filosofia are patosul universalului, fiindcă această comportare garantează onestitatea și independența intelectuală acea lipsă de prejudecăți și predeterminări prin care se recomandă disciplina noastră.

Așadar, filosofia este o știință a fundamentelor, a principiilor, a categoriilor de maximă generalitate, care nu pot fi studiate de alte discipline: *obiect, existență, esență, substanță, cauzalitate, finalitate, universal, asemănare, deosebire, spațiu, timp.* Filosofia este știința principiilor prime ale lumii, prin care cunoștința și viața dobândesc unitate sistematică, iar științele speciale sunt ajutate a-și armoniza rezultatele cele mai generale. De aici reiese că filosofia nu se poate confunda cu altă știință particulară și nici nu poate fi considerată o sinteză a disciplinelor exacte ori o *supraștiință*. Ea are *obiect* și *metode* proprii, fără a se distanța evident de *metodele și rezultatele* cercetărilordin cadrul altor discipline.

Vizând fundamentele întregii existențe, filosofia rămâne deschisă oricărei existențe, fiind totuși *știință,* prin faptul că este *teorie,* disciplină care aspiră la aflarea *adevărului.* Astfel, filosofia este o *știință teoretică, fundamentală,* și are ca *obiect de studiu – principiile prime ale lumii,* adică ideile conducătoare, legile cele mai generale ale existenței. *Principiile filosofice de explicare a lumi* sunt:

* Principiul unicității lumii;
* Principiul unității lumii;
* Principiul materialității lumii;
* Principiul idealității lumii;
* Principiul unității contrariilor;
* Principiul recesivității lumii;
* Principiul cauzalității lumii.

*Obiectul de studiu* al filosofiei este reprezentat de un sistem de categorii filosofice cu un înalt grad de abstractizare prin care pot fi reflectate și evidențiate principalele *domenii ale filosofiei:*

* *Ontologia* (din gr. *on, ontos* – existență și *logos* – cuvânt, teorie) sau *teoria existenței -* este disciplina filosofică ce studiază problematica generală a existenței: natura și esența existenței, domeniile și formele sale, atributele fundamentale ale existenței (spațiul, timpul, mișcarea etc.), sensul devenirii existenței etc.
* *Gnoseologia* (din gr. *gnosis* – cunoaștere și *logos* – cuvânt, teorie) sau *teoria* *cunoașterii* este disciplina filosofică ce studiază problematica generală a cunoașterii: natura și structura procesului cunoașterii, dinamica sa, problematica adevărului, criteriile adevărului etc.
* *Epistemologia* (din gr. *episteme* – cunoaștere riguroasă, precisă, știință și *logos* – cuvânt, teorie) sau *teoria cunoașterii științifice* este disciplina filosofică ce studiază problematica filosofică a cunoașterii științifice: natura, structura și dinamica cunoașterii științifice, teoria științifică și problematica sa etc. În ultimul secol în cadrul epistemologiei s-au constituit o serie de discipline înalt specializate care studiază particularitățile procesului cognitiv în diferite domenii ale cunoașterii științifice: epistemologia matematicii, a fizicii, a biologiei, a științelor umane etc.
* *Antropologia filosofică* (din *antropos* – om și *logos* – cuvânt, teorie) este disciplina ce studiază problematica generală a omului: natura și esența existenței umane, sensul existenței umane, libertatea, fericirea, realizarea umană etc. În afara antropologiei filosofice, există și o antropologie fizică ce studiază problemele omului cu ajutorul unor metode și concepte proprii științelor.
* *Axiologia* (gr. *axia* – valoare și *logos* – cuvânt, teorie) – disciplină filosofică ce studiază geneza, structura, interacțiunea, cunoașterea, realizarea, ierarhizarea și funcțiile valorilor în viața socială, corelațiile dintre ele, dinamica sistemelor de valori etc.
* *Filosofia politică* – studiază problemele și implicațiile filosofice ale vieții politice;
* *Filosofia moralei –* studiază problemele și implicațiile filosofice ale moralității;
* *Filosofia dreptului* – studiază problemele și implicațiile filosofice ale domeniului juridic;
* *Filosofia istoriei –* studiază problemele și implicațiile filosofice ale devenii istorice;
* *Filosofia religiei –* studiază problemele și implicațiile filosofice ale fenomenului religios etc.

Din caracterul intelectual al filosofiei decurge natura deosebită a *metodelor de cercetare* și condiția necesară de constituire a acestora. Caracterul general al demersului filosofic face ca principiile prealabile fundamentale să se constituie în reguli metodologice. Acest lucru va face dificilă separarea metodelor de conținutul intrinsec al demersului filosofic propriu zis. Drept urmare, adevărul filosofic, spre deosebire de cel științific, nu face abstracție de calea ce duce spre rezultat, ci cuprinde rezultatul împreună cu calea de cunoaștere. *Metoda* în filosofiei nu constituie o realitate exterioară conținutului ei. În filosofie, în cele mai dese cazuri sunt utilizate următoarele metode: *metoda dialectică – maieutica, metoda metafizică, metoda transcedentală, metoda fenomenologică, intuiționistă, hermeneutică etc:*

* *Metoda dialectică* este calea de cunoaștere care reflectă existența în veșnică mișcare schimbare, transformare (Socrate, Platon, Aristotel, Hegel, marxismul);
* *Metoda metafizică* reflectă existența în formă statică neschimbată (Școala eleată, concepția teologică).
* *Metoda transcedentală* sau *critica kantiană* implică cercetarea sistematică a cunoașterii pentru dezvăluirea erorilor și analiza condițiilor care fac posibilă cunoașterea științifică (Im. Kant);
* *Metoda fenomenologică* este calea care are ca principiu postulatul empirist al experienței și include *intuiția esenței neschimbătoare* a *fenomenelor* ca realitate autentică (Ed. Husserl);
* *Metoda intuiționistă* este metoda capabilă să surprindă ceea ce este viu în *devenirea continuă,* în *durata pură*, care este însăși *natura conștiinței.* Aceastaimplică contopirea *conștiinței* cu *obiectul*, prin care ne situăm în interiorul *obiectului* pentru a sesiza ceea ce este *unic* în el (H. Bergson);
* *Metoda hermeneutică* este un mod specific de cunoaște a științelor spiritului centrată pe interpretare, înțelegere opusă explicației (W. Dilthey).

Cercetarea filosofică ne dezvăluie faptul că aceasta implică multiple funcții, dintre care distingem:

* *Funcția metodologică* trasează căile generale de cunoaștere, fundamentând  
  teoretic metodele principale de cercetare pentru diferite științe. În legătură cu această funcție, filosofia analizează și elaborează „universaliile” culturii – *noțiunile generale* care constituie temelia de explicare și înțelegere a lumii;
* *Funcția conceptuală* relevă faptul că filosofia nu numai înaintează nou cunoștințe despre lume, ci și formează (educă) o anumită atitudine a individului față de această lume, față de înțelegerea sensului și rostului omului în lume;
* *Funcția axiologică* estimează întreaga existență prin prisma sistemului de valori acceptat în societate;
* *Funcția praxiologică* demonstrează rolul social pe care îl are filosofia în pofida caracterului ei abstract. Ea studiază structura generală a acțiunilor, condițiile organizării și distribuirii lor, pentru a-și atinge scopurile, pentru a le eficientiza.

Așadar, din cele menționate susținem că filosofia are însemnătate atât teoretică, cât și practică. Semnificația ei teoretică se dezvăluie în raporturile ei complexe cu știința, ca expresie a cunoașterii umane. Însemnătatea practică a filosofiei constă în faptul de a ghida acțiunile și gândirea umană: „gând cumpănit prin ordinea și unitatea cunoștințelor; *faptă cumpănită* prin stabilirea principiilor din care decurg normele de conduită. Reieșind din ambele raporturi, filosofia mijlocește omului orizonturi largi și luminoase”. (C. Rădulescu Motru)

**Problema fundamentală a filosofiei**

În filosofie, spre deosebire de alte științe, este evidențiată problema fundamentală care ca un fir roșu parcurge întreaga istorie a gândirii filosofice. Această problemă are următoarea formulare: *raportul dintre conștiință și existență sau raportul dintre spirit și materie.* Astfel, problema fundamentală include în sine două aspecte:

* *aspectul ontologic* care impune răspunsul la întrebarea: Care este originea, esența existenței?
* *aspectul gnoseologic* care presupune răspunsul la întrebarea: Poate oare rațiunea umană cunoaște principiul, esența existenței?

***Aspectul ontologic***a cunoscut pe parcursul istoriei filosofiei multiple modalități de rezolvare care pot fi reduse la două principale:

* *rezolvarea materialistă* susține că principiul, esența lumi este *materia.* Nimic înafara materiei nu există. Chiar și *conștiința* este definită tot de pe poziții materialiste: „conștiința este forma cea mai înaltă și complexă de organizare a materiei...”, *gândirea* fiind o proprietate a *materiei* (P. H. Holbach, C.-A. Helvetius);
* *rezolvarea idealistă* susține că *originea, esența lumii*  este de natură spirituală. Pe parcursul istoriei gândirii filosofice s-au constituit concepțiile: *idealismul obiectiv* care acceptă o formă de existență independentă de gândire (Hegel susținea că *ideea* este o formă de *Rațiune universală*); *idealism subiectiv* acceptă o formă de existență dependentă de gândirea omului (J. G. Fichte). O formă a idealismului subiectiv este concepția solipsistă care susține existența sigură a *Eului (solo-singur)* (G. Berkeley).

***Aspectul gnoseologic*** abordează problema cunoașterii originii și esenței lumii. În funcție de rezolvarea acestei probleme, s-au format două *direcții*  în filosofie: *agnosticismul* (*a*-negare, *gnoseos*-cunoaștere) care neagă posibilitatea cunoașterii esenței lumii (D. Hume); *scepticismul* pune la îndoială posibilitatea cunoașterii esenței lumii (Pyrhon, Porphirius) și *optimismul* care exprimă încrederea nemăsurată a posibilităților omului de a cunoaște esența lumii (R. Descartes, F. Bacon).

Toate concepțiile filosofice în funcție de numărul de principii pe care se bazează în explicarea lumii au fost divizate în:

* *concepții filosofice moniste* care acceptă pentru explicarea lumii un principiu filosofic (Milesienii, Eleații, Platon, G. Leibnitz, B. Spinoza, J. G. Fichte, W. G. Hegel);
* *concepții filosofice dualiste* care acceptă pentru explicarea lumii două principii filosofice (Budismul, Jainismul, Vedanta, Școala naturfilosofică chineză, Maniheismul, R. Descartes, Th. Hobbes);
* *concepții filosofice pluraliste* care acceptă pentru explicarea lumii mai mult de două principii filosofice (Carvaka, Empedocle, Anaxagora, Democrit, B. Russel).

Așadar, din această perspectivă, istoria filosofiei poate fi concepută ca o succesiune de interogații esențiale izvorâte din curiozitatea unor oameni remarcabili: Socrate, Platon, Aristotel, Epictet, Marcus Aurelius, Augustin, Pascal, Descartes, Locke, Kant, Hegel, Kierkegaard, Nietzsche, Russell, Popper ș.a., care au conștientizat valoarea unui adevăr fundamental: punerea de întrebări și căutarea de răspunsuri cizelează gândirea umană, înnobilează spiritul, dezvoltă inteligența. Albert Einstein admitea că dacă ar avea la dispoziție o oră pentru a rezolva o problemă vitală, ar investi cincizeci și cinci de minute pentru găsirea întrebării potrivite, menită a-l conduce aproape instantaneu către descoperirea soluției. În așa mod, unul dintre avantajele privilegiate ale studiului filosofiei este faptul că încurajează omul să adreseze întrebări, să inițieze un veritabil seism intelectual din care izbucnesc fără întârziere interogații, mirări, seducții epistemice.

În acest sens, merită citată afirmația lui Bertrand Russell care consideră că: „Valoarea filosofiei va trebui căutată în însăși incertitudinea ei. Omul care nu a auzit vreodată de filosofie trece prin viață ca prizonier al prejudecăților derivate din simțul comun, din obișnuințele și credințele epocii sau țării sale… De îndată însă ce începem să filosofăm descoperim, dimpotrivă… că până și cele mai obișnuite obiecte ne conduc la probleme pentru care pot fi date doar răspunsuri foarte incomplete. Deși nu e în stare să ne spună cu certitudine care e răspunsul adevărat la îndoielile pe care le ridică, filosofia este totuși în măsură să sugereze multe posibilități care ne lărgesc gândirea și o eliberează de tirania obiceiului. Astfel, deși diminuează sentimentul de certitudine despre felul în care sunt lucrurile, ea ne mărește mult cunoașterea a ceea ce ele pot să fie; ea înlătură dogmatismul oarecum arogant al celor care nu au călătorit niciodată în ținutul îndoielii eliberatoare și ține trează mirarea noastră, arătându-ne lucruri familiare într-o lumină nefamiliară.”

**Aplicații și teme de reflecție:**

1. Definiți trăsăturile *concepției mitice și religioase* și exemplificați-le, ținând cont de tipologia acestora;
2. Analizați comparativ *concepția științifică* prin raportare la *concepția filosofică despre lume;*
3. Cum am putea ști cum sunt oamenii „dincolo de ce au făcut ei înșiși“? Argumentați-vă răspunsul.
4. Interpretați semnificația filosofică a următorului text. Argumentați importanța filosofiei, domeniilor și metodelor ei de cunoaștere, în formarea personalității tânărului specialist.

*Valoarea filosofiei va trebui căutată în însăși incertitudinea ei. Omul care nu a auzit vreodată de filosofie trece prin viață ca prizonier al prejudecăților derivate din simțul comun, din obișnuințele și credințele epocii sau țării sale… De îndată însă ce începem să filosofăm descoperim, dimpotrivă… că până și cele mai obișnuite obiecte ne conduc la probleme pentru care pot fi date doar răspunsuri foarte incomplete. Deși nu e în stare să ne spună cu certitudine care e răspunsul adevărat la îndoielile pe care le ridică, filosofia este totuși în măsură să sugereze multe posibilități care ne lărgesc gândirea și o eliberează de tirania obiceiului. Astfel, deși diminuează sentimentul de certitudine despre felul în care sunt lucrurile, ea ne mărește mult cunoașterea a ceea ce ele pot să fie; ea înlătură dogmatismul oarecum arogant al celor care nu au călătorit niciodată în ținutul îndoielii eliberatoare și ține trează mirarea noastră, arătându-ne lucruri familiare într-o lumină nefamiliară.”*

(Bertrand Russell, Problemele filosofiei).

**Bibliografie:**

1. Capcelea, V. *Filosofie.* Chișinău: Ed. Arc, 1998;
2. Căldare, D., Lupan, Ș. *Din istoria gândirii filosofice. Partea I (de la Antichitate la Renaștere).* Chișinău: USM, 1999.
3. Furst, M. *Manual de filosofie.* București: Ed. Humanitas, 2002;
4. Humă, I. *Introducere în filosofie.* Iași: Ed. Fundației „Chemarea”, 1998;
5. Puha, E. *Filosofie: concepte, probleme, domenii.* Iași: Ed. Sanvialy, 2000;