Tema 1: Obiectul de studiu şi metodele teoriei economice

În această temă accentul trebuie pus pe studierea următoarelor întrebări cardinale:

1. Esenţa economiei.
2. Evoluţia obiectului de studiu al teoriei economice.
3. Metodele de cercetare, categoriile şi legile economice.
4. Funcţiile teoriei economice.

La prima întrebare – “Esenţa economiei” – trebuie de atras atenţia la două aspecte ale economiei: tehnologic şi social economic.

Economia privită în aspect **tehnologic** se manifestă în trei forme:

1. economia resurselor, care reprezintă un proces de transformare a resurselor de care dispune societate în anumite produse necesare pentru îndestularea nevoilor umane;
2. economia reproductivă, care reflectă interacţiunea celor patru faze a reproducţiei (producţia, repartiţia, schimbul, consumul);
3. economia naţională, care se manifestă la nivel micro şi macroeconomic (economia întreprinderii (firme), ramurii, economia naţională).

Economia privită în aspect **social – economic** reprezintă unitatea forţelor de producţie. Forţele de producţie reprezintă un raport dintre oameni şi natură, iar relaţiile de producţie reflectă relaţiile economice dintre oameni care apar în procesul de indiferent de dorinţa sau voinţa lor. Principalele relaţii economice sunt relaţiile de proprietate.

Noţiunea “Economie” nu trebuie confundată cu noţiunea “ştiinţa economică”. Ultima analizează procesele economice care parcurg în societate. Ştiinţa economică e întemeiată pe trei principii:

1. interacţiunea dintre teorie şi practică;
2. unitatea dintre analiza micro şi macroeconomică, care reflectă trei probleme fundamentale: Ce? Cum? Pentru Cine de produs ?;
3. istorismul real. Ştiinţa economică trebuie să se bazeze pe situaţia economică reală, să ţină cont de condiţiile istorice specifice a ţării respective.

Ştiinţa economică poate fi privită în aspect **pozitiv** şi **normativ**: în aspect pozitiv ştiinţa economică studiază ceea ce există iar în aspect normativ – ceea ce trebuie să fie.

La a doua întrebare – “Evoluţia obiectului de studiu al teoriei economice” – e necesar de analizat principalele **etape** de evoluţie a ştiinţei economice:

1. etapa antică şi apariţia primilor idei economice referitor la proprietate, impozite, preţuri, arendă, credit, reprezentate de grecii antici, Xenofont, Platon şi Aristotel;
2. etapa mercantilistă, prezentată de T.Mun, A.Montchretien, J.Colbert ş.a., care afirmau, că obiectul de studiu al ştiinţei economice este studierea relaţiilor de comerţ, că principala bogăţie a societăţii sunt banii confecţionaţi din aur şi argint;
3. etapa fiziocrată prezentată de F.Quesnau şi A.Turgot, în care centrul de studiere a activităţii economice a fost mutat din sfera de circulaţie în sfera de producţie (în studierea problemelor agrare);
4. etapa liberalismului economic clasic in frunte cu A.Smith şi D.Ricardo, care a pus bazele teoriei economice (economiei politice) ca ştiinţă;
5. etapa marxistă, prezentată de K.Marx în “Capital”, în care obiectul de studiu a teoriei economice este considerat studierea relaţiilor de producţie care apar dintre burghezie şi proletariat;
6. etapa neoclasică (marginalistă) prezentată de K.Menger, E.Bohm-Bawerk, L.Walras şi A.Marshall, care afirmă că obiectul de studiu al ştiinţei economice îl prezintă studierea relaţiilor de circulaţie şi consum în baza utilităţii marginale;
7. etapa naţionalismului economic în frunte cu F.List, care considera ca obiect de studiu al teoriei economice – analiza specificului naţional;
8. etapa keynesistă în frunte cu J.Keynes, care a formulat legea psihologică fundamentală, a determinat necesitatea amestecului de stat în economie, a formulat principalele categorii macroeconomice;
9. etapa neoliberală (monetaristă) în frunte cu M.Friedman, care pune în centrul ştiinţei economice studierea problemelor monetar-creditare.

În baza analizei etapelor menţionate se poate concluziona, că **obiectul de studiu al teoriei economice** îl constituie:

1. studierea relaţiilor economice şi comportarea omului în procesul de producţie, repartiţie, schimb şi consum a resurselor limitate;
2. studierea categoriilor şi legilor economice care funcţionează în societate;
3. studierea diferitor modele şi sisteme economice care au funcţionat în economia modernă şi funcţionează în economia contemporană.

La întrebarea a treia – “Metodele de cercetare, categoriile şi legile economice” – e necesar de caracterizat următoarele metode aplicate în teoria economică: inducţia şi deducţia, analiza şi sinteza, metoda-abstracţie, metoda dialectică, metoda istorică şi logică, metoda de experiment, metoda matematică.

E necesar în această întrebare la fel de explicat noţiunile de “fenomen economic”, “proces economic”, “categorie economică” şi “lege economică”.

Fenomen economic reprezintă forma exterioară a activităţii economice respectiv aspecte şi acte economice, care apar şi să manifestă la suprafaţa acesteia şi pot fi cunoscute de oameni în mod direct (de exemplu privatizarea).

Procesul economic – exprimă transformările cantitative, structurale şi calitative în starea activităţii economice, care evidenţiază desfăşurarea acesteia în timp şi spaţiu (de ex. Creşterea productivităţii muncii).

Categorie economică – abstracţie ştiinţifică, care reflectă una din laturile relaţiilor economice (de ex. valoare, inflaţie, venit, capital etc.).

Legea economică – reflectă legăturile generale, esenţiale, necesare, repetabile şi relativ stabile ale fenomenelor şi proceselor economice. Legile economice se deosebesc de legile naturii prin faptul că ele funcţionează numai prin intermediul activităţii oamenilor (legea cererii, ofertei, concurenţei etc.). Legile economice se deosebesc de legile juridice, deoarece primele au caracter obiectiv, iar cel secunde – caracter subiectiv.

La întrebarea a patra – “Funcţiile teoriei economice” – e necesar de analizat c le trei funcţii pe care le exercită teoria economică:

1. funcţia de cunoaştere a fenomenelor şi proceselor economice;
2. funcţia metodologică, care serveşte ca bază teoretică a tuturor disciplinilor economice. După expresia lui P.Samuelson, teorie economică este regina ştiinţelor economice, fiind ştiinţa celor mai generale legi ale întregii vieţi economice;
3. funcţia practică, care serveşte ca bază în elaborarea politicii economice reale.

Tema 2: Activitatea economică şi elementele ei de bază

În această temă se recomandă studierea profundă a următoarelor întrebări:

1. Nevoile umane şi clasificarea lor.
2. Resursele economice şi bunurile economice.
3. Fazele activităţii economice.

La prima întrebare – “Nevoile umane şi clasificarea lor” – e necesar de caracterizat: noţiunea nevoilor umane, caracteristicile şi clasificarea nevoilor umane; interesele economice.

**Nevoile sau trebuinţele umane** reprezintă cerinţele materiale, economice, sociale, spirituale, de mediu ecologic ale vieţii şi activităţii oamenilor.

Nevoile umane au următoarele caracteristici:

1. nevoile umane sunt nelimitate ca număr (odată cu dezvoltarea progresului tehnico-ştiinţific apar mereu noi nevoi umane);
2. nevoile umane sunt limitate în capacitate (satisfacerea nevoilor în hrană, îmbrăcăminte etc.);
3. nevoile umane sunt concurente şi substituibile, înlocuindu-se reciproc în timp şi spaţiu;
4. nevoile umane sunt complementare, condiţionându-se unele pe altele;
5. nevoile umane, de regulă reproductibile.

Nevoile umane pot fi clasificate în următoarele grupe:

1. nevoi natural-biologice sau fiziologice, care sunt necesare oricărui individ (aer, apă, hrană, îmbrăcăminte etc.);
2. nevoi sociale, legate de formarea şi perfecţionarea profesională a oamenilor, de educaţie, de cultură etc. În ansamblul nevoilor rolul principal îl ocupă nevoile economice: cerinţele de bunuri materiale şi servicii.

Nevoile umane se află într-o legătură reciprocă cu interesele economice.

**Interesele economice** reprezintă o formă de realizare a nevoilor umane. Interesele economice por fi grupate în următoarele categorii: interesele personale, interesele de grup, interese private, interese publice, interese curente, de perspectivă, permanente etc.

La întrebarea a doua – “Resursele economice şi bunurile economice” – trebuie să fie analizate: noţiunea de “resurse economice” şi clasificarea lor; noţiunea de “bun economic” şi clasificarea bunurilor; noţiunea de “marfă” şi clasificarea mărfurilor; utilitatea mărfii şi valoarea ei de schimb; teoriile valorii.

Resursele economice constau din totalitatea elementelor, condiţiilor, premiselor directe şi indirecte, reale şi monetare, care sunt utilizabile şi pot fi atrase în producţia de noi bunuri, în scopul satisfacerii nevoilor umane. Resursele economice reprezintă potenţialul material şi spiritual ce stă la baza reluării şi dezvoltării producţiei de bunuri materiale şi servicii.

Resursele economice pot fi clasificate:

1. resurse materiale care includ resurse naturale primare (fondul funciar, apa, fauna, flora) şi resurse economice derivate (maşini, instalaţii, tehnologii);
2. resurse umane care cuprind care cuprind resurse umane primare (populaţia) şi resurse umane derivate (cunoştinţe, inovaţii ş.a.). Creşterea şi diversificarea cerinţelor umane fac ca resursele economice să rămână relativ limitate. Raritatea relativă a resurselor este o caracteristică generală a economiei.

Resursele economice nu trebuie confundate cu noţiunea de “bunuri economice”. **Bunul economic** este un rezultat al utilizării resurselor economice, un element care satisface o anumită nevoie individuală sau socială. Bunurile economice pot fi divizate în:

1. bunuri libere, care exist în natură în cantităţi relativ nelimitate (aer, lumină solară ş.a.);
2. bunuri economice care au un caracter limitat;
3. bunuri materiale (bunuri directe de consum personal şi bunuri indirecte de producţie);
4. bunuri necorporale (servicii).

După gradul lor de prelucrare bunurile economice pot fi grupate în: bunuri iniţiale (materia primă), bunuri intermediare aflate în diferite faze de prelucrare; bunuri finale destinate consumului final personal, colectiv sau productiv.

În economia de piaţă contemporană majoritatea bunurilor economice se manifestă în formă de marfă. **Marfa** reprezintă un produs al muncii destinat pentru schimb prin intermediul mecanismului de cumpărare-vânzare. Mărfurile pot fi divizate în mai multe grupe:

* mărfuri corporale de consum personal (servicii);
* mărfuri în formă de capital fix;
* mărfuri în formă de resurse naturale;
* mărfuri în formă de resurse de muncă;
* mărfuri în formă de rezultate a cercetărilor ştiinţifice;
* mărfuri în formă de servicii manageriale şi de marketing;
* mărfuri în formă de hârtii de valoare.

Orice bun economic în formă de marfă are două laturi: utilitate (valoare de întrebuinţare) şi valoare (valoare de schimb). **Utilitatea** reflectă capacitatea mărfii de a satisface o anumită nevoie a omului sau a societăţii. Utilităţile mărfurilor formează conţinutul material al avuţiei. Utilitatea mărfii se manifestă sub mai multe forme: utilitate unitară, totală, marginală (utilitatea ultimii cantităţi dintr-un bun economic, care satisface nevoia consumatorului). **Valoarea de schimb** reflectă egalitatea mărfurilor ca produse ale realizării factorilor de producţie. Referitor la valoare există mai multe teorii, printre care pot fi menţionate:

1. teoria “obiectivă a valorii”, potrivit căreia la baza valorii se află munca umană;
2. teoria “subiectivă valoare-utilitate” conform căreia la baza valorii stă utilitatea marginală a bunului economic;
3. teoria “valoare entropică” potrivit căreia la baza valorii stau mai mulţi factori: munca, natura, capitalul, informatica ş.a.

La întrebarea a treia – “Fazele activităţii economice” – trebuie de concentrat atenţia la însuşirea următoarelor momente: analiza fazelor de activitate economică; problema oportunităţii (alegerii) raţionale; analiza curbei posibilităţilor de producţie.

**Activitatea economică** reprezintă un proces complex de atragere şi utilizare a resurselor economice limitate în scopul satisfacerii cerinţelor umane şi intereselor economice.

Activitatea economică cuprinde patru faze:

1. faza de producţie, funcţia căreia constă în combinarea şi utilizarea factorilor de producţie în scopul obţinerii de noi bunuri economice;
2. faza de circulaţie (schimb), funcţia căreia constă în deplasarea în spaţiu a bunurilor materiale şi trecerea lor de la o persoană la alta pe calea vânzării-cumpărării:
3. faza de repartiţie, care cuprinde acele activităţi economice prin care bunurile materiale sunt orientate spre destinaţiile lor, prin care se distribuie şi redistribuie veniturile către participanţii la viaţa economică şi între membrii societăţii;
4. faza de consum, faza care reflectă gradul de folosire efectivă a bunurilor şi verifică utilitatea acestora şi concordanţa lor cu nevoile umane.

Principiul general al activităţii economice este obţinerea unui maxim de efect cu minim de efort. Deoarece resursele economice sunt limitate o importanţă deosebită capătă problema alegerii raţionale (costul de oportunitate). Pentru alegerea alternativei posibile raţionale agenţii economici trebuie să ţină cont de volumul de resurse, de cerere şi ofertă, de rata profitului aşteptat.

În cercetarea posibilităţilor alternative de a produce se foloseşte instrumentul de “curba posibilităţilor”, care reflectă toate combinările posibile de producere a mai multor bunuri la nivel de firmă sau economia naţională în ansamblu într-o perioadă dată, prin folosirea integrală şi eficientă a resurselor sale. Curba posibilităţilor de producţie ne permite să dăm răspuns la cele trei întrebări fundamentale ce definesc problema economică generală: Ce şi cât de produs? Cum să se producă? Pentru cine, care sunt beneficiarii producţiei?

Tema 3: Proprietatea şi formele ei

În studierea acestei teme accentul trebuie pus pe analiza următoarelor întrebări:

1. Conţinutul proprietăţii.
2. Tipurile şi formele de proprietate.
3. Agenţii economici şi funcţiile lor.

La prima întrebare – “Conţinutul proprietăţii”- trebuie examinate: noţiunea de proprietate şi conţinutul ei juridic şi economic; obiectul şi subiectul proprietăţii; căile de apariţie a proprietăţii.

Proprietatea reprezintă un ansamblu de relaţii dintre oameni în legătură cu însuşirea bunurilor existente în societate, relaţii guvernate de norme sociale, specifice diferitor perioade istorice. Categoria “proprietate” trebuie să fie examinată în două aspecte: juridic şi economic. În aspect juridic proprietatea reprezintă un bun economic ce aparţine cuiva şi care se exprimă în trei forme de drept:

1. dreptul de a poseda bunurile;
2. dreptul de a folosi bunurile;
3. dreptul de a administra bunurile.

În aspect economic proprietatea reprezintă relaţii economice de gospodărire care apar între oameni în procesul de producţie şi care include următoarele elemente:

1. relaţii de însuşire a factorilor de producţie;
2. relaţiile de folosire economică a mijloacelor materiale;
3. relaţiile de realizare economică a proprietăţii.

În esenţă proprietatea exprimă unitatea dintre subiectul şi obiectul ei. Subiectul proprietăţii reflectă relaţiile dintre oameni cu privire la însuşirea rezultatelor producţiei. În calitate de subiecţi ai proprietăţii pot fi: orice persoană fizică sau juridică (inclusiv străină), statul, organele administrării publice locale, organizaţiile internaţionale. Obiectul proprietăţii reprezintă un bun economic (obiect) în jurul căreia se creează relaţii de proprietate. Ca obiecte ale dreptului de proprietate pot fi: pământul, clădirile, instalaţiile, utilajul, obiectele culturii materiale şi spirituale etc.

Dreptul de proprietate apare pe următoarele căi:

1. pe baza activităţii de muncă şi de producţie;
2. pe calea moştenirii;
3. pe calea restabilirii dreptului de proprietate;
4. pe alte căi care nu contravin legislaţiei în vigoare.

La întrebarea a doua – “Tipurile şi formele de proprietate”- accentul trebuie pus pe analiza tipurilor de proprietate şi laturilor lor pozitive şi negative, formelor de proprietate în Republica Moldova.

În ţările cu economie de piaţă, inclusiv în Republica Moldova, există două tipuri de proprietate: privată şi publică şi o combinare al acestora – proprietate mixtă. În cadrul acestor tipuri există mai multe forme de proprietate.

Principala formă de proprietate în economia de piaţă este proprietatea privată, care se manifestă în următoarele forme:

1. proprietatea individuală prezentată de mici producători;
2. proprietatea privată întemeiată pe utilizarea muncii străine;
3. proprietatea privată asociativă (societăţile pe acţiuni, corporaţiile, cooperativele etc.).

Avantajele proprietăţii private:

1. ea asigură autonomie deplină unităţilor economice;
2. generează concurenţă reală între agenţii economici;
3. stimulează libera iniţiativă în crearea şi dezvoltarea întreprinderilor;
4. asigură o cointeresare şi o motiraţie superioară în muncă şi în economisire;
5. ea permite o mai bună adaptare a activităţii economice la nevoile pieţei;
6. ea constituie fundamentul libertăţilor individului şi ale democraţiei economice.

Dezavantajele proprietăţii private:

1. ea conţine tendinţe de concentrare a producţiei şi formarea monopolului;
2. ea contribuie la polarizarea societăţii în bogaţi şi săraci;
3. ea provoacă stări de nesiguranţă în rândurile proprietarilor mărunţi în lupta de concurenţă. Aceste laturi negative ale proprietăţii private pot fi minimizate prin intervenţia statului în activitatea economică.

Proprietate publică, de regulă, este prezentată în ramurile strategice ale economiei. Avantajele proprietăţii publice:

1. ea permite organizarea unor activităţi cu riscuri mari pe care agenţii privaţi nu le pot suporta;
2. ea cuprinde unele domenii de activitate care presupun investiţii mari;
3. ea asigură satisfacerea multor nevoi sociale;
4. ea oferă o stabilitate mai durabilă a locurilor de muncă.

Dezavantajele proprietăţii publice:

1. ea nu stimulează suficient iniţiativa lucrătorului şi a interesului economic personal;
2. ea admite nerentabilitatea unor întreprinderi (fiind susţinute prin subvenţii din bugetul de stat);
3. ea duce în unele cazuri la frânarea concurenţei şi aplicarea preţurilor de monopol;
4. ea favorizează elemente de birocratism.

Proprietatea mixtă îşi găseşte manifestare în următoarele forme:

1. proprietatea mixtă cu participarea capitalului public naţional şi străin;
2. proprietatea mixtă cu participarea capitalului privat naţional şi străin;
3. proprietate mixtă cu participarea capitalului naţional public şi privat.

În anul 2000 în republica Moldova structura proprietăţii a fost următoare: proprietatea privată – 96,5%; proprietatea publică – 2,3%; proprietate mixtă – 0,2%; proprietate comună cu participarea capitalului străin – 0,6%; proprietatea privată străină – 0,4%.

La întrebarea a treia – “Agenţii economici şi funcţiile lor”- e necesar de analizat noţiunea de agent economic, tipurile (categoriile) de agenţi economici şi funcţiile acestora.

Agentul economic este o persoană sau un grup de persoane fizice sau juridice, care dispune, controlează sau utilizează factorii de producţie, participă la viaţa economică.

În Sistemul Conturilor Naţionale sunt incluse următoarele categorii de agenţi economici:

1. agenţii economici producători, care au funcţia de a produce bunuri şi servicii pentru piaţă în scopul de a obţine profituri respective;
2. agenţii economici consumători (gospodăriile sau menajele), care au funcţia de a cumpăra şi a consuma bunurile de care au nevoie în baza veniturilor obţinute;
3. agenţii financiari, care exercită funcţia de intermediar financiar între ceilalţi agenţi economici şi care redistribuie disponibilităţile financiare (băncile), sau transformă riscurile individuale în riscuri colective (societăţile de asigurare);
4. agenţii “administraţiile publice şi private”. Administraţia publică exercită funcţia de redistribuire a venitului şi patrimoniului pe baza serviciilor non-marfare

pentru diferite categorii de persoane sau colectivităţi (sponsorizare, binefacere, ajutoare umanitare etc.)

1. agentul economic – “străinătatea”, care influenţează activitatea

economică internă prin fluxurile de factori de producţie, de bunuri materiale şi servicii şi prin fluxurile de venituri şi cheltuieli, generate de activitatea agenţilor naţionali în străinătate, respectiv de agenţii străini pe teritoriul ţării, precum şi prin activitatea de împrumuturi