Tema 4: Evoluţia formelor de organizare ale activităţii economice.

În această temă complicată accentul trebuie pus pe studierea profundă a următoarelor întrebări:

1. Economia naturală şi trăsăturile ei.
2. Apariţia şi caracteristicile economiei de schimb.
3. Moneda (banii) şi funcţiile ei.
4. Sistemele economice şi caracteristica lor.

La prima întrebare – “Economia naturală şi funcţiile ei”- trebuie de definit noţiunea de “economie naturală” şi de caracterizat trăsăturile ei principale.

Economia naturală reprezintă acea formă de organizare a activităţii economice în care nevoile de consum sunt satisfăcute din rezultatele propriei activităţi, fără a se apela la schimb. În economia naturală fiecare gospodărie individuală execută toate activităţile – de la obţinerea diferitor materii prime până la pregătirea lor pentru consum.

Economia naturală are următoarele trăsături:

1. în economia naturală producătorul din punct de vedere economic este izolat;
2. producătorul nemijlocit este înzestrat cu mijloace de producţie necesare pentru înfăptuirea producţiei;
3. produsul creat în economia naturală e destinat pentru satisfacerea cerinţelor producătorului şi pentru consumul din interiorul gospodăriei;
4. în economia naturală pământul constituie principalul factor de producţie;
5. baza economică în economia naturală constă din cules, vânătoare şi cultivarea pământului;
6. economia naturală e întemeiată pe tehnica rutină, de aceea nivelul de eficienţă economică este foarte jos;
7. în economia naturală predomină diviziunea naturală a muncii;
8. relaţiile de producţie în economia naturală se manifestă într-o formă transparentă, ca relaţii dintre oameni, ci nu ca relaţii dintre produsele muncii lor;
9. forţa de muncă în economia naturală este lipsită de mobilitate, deoarece este strict legată de o anumită unitate de producţie;
10. ramura principală în economia naturală este agricultura îmbinată cu meşteşugul casei.

La întrebarea a doua – “Apariţia şi caracteristicile economiei de schimb”- e necesar de analizat: conţinutul economiei de schimb şi trăsăturile ei; producţia de mărfuri şi tipurile ei.

Economia de schimb reprezintă acea formă de organizare a activităţii economice în care agenţii economici produc bunuri în vederea vânzării, obţinând în schimbul lor altele, necesare satisfacerii cerinţelor. Economia de schimb are următoarele trăsături:

1. la baza economiei de schimb se află diviziunea socială a muncii, care se caracterizează prin separarea diferitor categorii de muncă şi fixarea lor ca activităţi specializate;
2. autonomia şi independenţa agenţilor economici, întemeiată pe proprietatea privată şi interesul economic personal (agenţii economici dispun de dreptul de decizie referitor la volumul de producţie şi realizarea acestuia);
3. oscilarea activităţii economice în jurul pieţei (în cadrul pieţei se efectuează schimburile dintre agenţii economici în mod direct (M-M), sau intermediat de monedă (M-B-M));
4. în economia de schimb bunurile economice îmbracă forma de marfă.

Economia de schimb în evoluţia sa trece prin două faze: faza inferioară şi faza superioară. La faza inferioară schimbul de bunuri avea caracter întâmplător şi se exercită în mod direct. La faza superioară schimbul de bunuri are caracter permanent şi este intermediat de monedă. Faza superioară de schimb a primit denumirea de “producţie de mărfuri”. Producţia de mărfuri reprezintă o formă de economie în care agenţii economici produc pentru piaţă, pentru satisfacerea nevoilor altor oameni. Producţia de mărfuri include două tipuri:

1. producţia simplă de mărfuri întemeiată pe munca personală;
2. marea producţie de mărfuri întemeiată pe angajarea muncii străine.

La întrebarea a treia – “Moneda şi funcţiile ei”- trebuie de atras atenţia la procesul de apariţie a banilor şi funcţiile lor, la rolul economic al banilor şi atributele monedei.

Procesul de **apariţie a banilor** e legat de etapele de dezvoltare a economiei de schimb şi cuprinde patru faze:

1. faza în care în calitate de echivalent în procesul de schimb serveau mărfurile mai mult solicitate (sarea, vitele ş.a.);
2. faza în care în calitate de echivalent serveau metalele preţioase (lingurile sau obiectele de aur, argint, cupru, aramă);
3. faza în care în calitate de echivalent serveau monedele bătute;
4. fata în care în calitate de echivalent al schimbului au devenit banii de hârtie şi bancnotele.

Banii îndeplinesc următoarele funcţii:

1. măsura valorii mărfurilor şi serviciilor. Banii îndeplinesc această funcţie în mod ideal (abstract);
2. funcţia mijloc de circulaţie (cu apariţia banilor schimbul de mărfuri se înfăptuieşte după formula: M-B-M);

bani0 – marfa - bani1 =bani0+ alfavaloare

10k – marfa de 10k - 15k=10k + 5k

1. funcţia mijloc de plată (banii îndeplinesc această funcţie în cazul când actele de vânzare şi cumpărare nu coincid în timp şi spaţiu). Actualmente în calitate de mijloc de plată servesc la fel: cambia, cecurile, cartelele magnetice (“banii electronici”);
2. funcţia mijloc de acumulare (tezaurizare);
3. bani universali (în calitate de bani universali se manifestă deviziile).

Rolul economic al banilor constă în următoarele:

1. banii servesc ca etalon general de măsură a valorilor de mărfuri şi servicii;
2. prin intermediul banilor se efectuează atragerea şi utilizarea factorilor de producţie;
3. prin intermediul banilor are loc repartiţia bunurilor create în societate;
4. banii servesc ca mijloc principal de control asupra activităţii economice;
5. banii servesc ca instrument de ridicare a rentabilităţii economiei la nivel micro şi macroeconomic.

Atributele monedei: moneda trebuie să fie acceptabilă, durabilă, convenabilă în circulaţie, divizibilă, identică, să fie stabilă şi să fie apărată de orice falsificări.

La întrebarea a patra – “Sistemele economice şi caracteristica lor”- e necesar de analizat: conţinutul şi elementele sistemului economic; trăsăturile principalelor sisteme economice.

Sistemul economic reprezintă totalitatea proceselor economice care parcurg în societate pa baza relaţiilor de proprietate existente. Sistemul economic include următoarele elemente:

1. relaţiile social-economice bazate pe diferite forme de proprietate asupra resurselor economice şi a rezultatelor activităţii economice;
2. formele organizatorice de gospodărire;
3. metodele de reglare economică la nivel macroeconomic;
4. relaţiile şi legăturile economice dintre subiecţii activităţii economice.

Principalele sisteme economice sunt:

1. economia de piaţă a liberei concurenţe, care are următoarele trăsături: proprietatea privată asupra resurselor investiţionale; concurenţa liberă; prezenţa pe piaţă a mai multor cumpărători şi vânzători a produselor similare; libertatea personală a tuturor participanţilor în activitatea economică;
2. economia mixtă: este întemeiat pe două tipuri de proprietate (privată şi publică); există mai multe forme de gospodărire (individuală, colectivă, corporativă); existe mecanisme noi de dirijare (la nivel micro-economic – sistemul de marketing, iar la macro nivel – sistemul de planificare indicativă); îmbinarea mecanismelor de piaţă cu mecanismele reglării de stat a economiei; libertatea deplină a întreprinzătorului; există diferite forme de concurenţă: imperfectă, funcţionează sistemul de protecţie socială a populaţiei;
3. economia tradiţională: e întemeiat pe munca manuală, pe tehnologii şi tehnică înapoiată; există multiple forme de gospodărire, inclusiv gospodărie naturală; domină capitalul străin; predomină tradiţiile vechi, valorile religioase şi culturale; rolul activ al statului în crearea infrastructurii de producţie şi sociale;
4. economia administrativă de comandă, trăsăturile: este întemeiată pe proprietatea de stat asupra tuturor resurselor economice; ea este reglată de sistemul centralizat de planificare directivă a economiei; ea este dirijată de sistemul birocratic de comandă; în ea are loc dominanţa monopolistă de stat în toate sferele de activitate; în ea lipseşte concurenţa liberă între producători; în ea are loc dominanţa ţi dictatul producătorului faţă de suveranitatea consumătorului; în ea lipseşte stimularea materială a producătorilor, ce se reflectă negativ asupra productivităţii muncii şi calităţii produselor.

În cadrul fiecărui sistem economic există mai multe modele naţionale de organizare a economiei, care sunt condiţionate de particularităţile istorice, de nivelul de dezvoltare economică, de condiţiile sociale şi naţionale.

Tema 5: Întreprinderea ca celulă de bază a economiei

În această temă trebuie de pus accentul pe studierea profundă a următoarelor întrebări:

1. Esenţa întreprinderii şi caracteristicile ei.
2. Clasificarea întreprinderilor.
3. Indicatorii activităţii întreprinderii

La prima întrebare – “Esenţa întreprinderii şi caracteristicile ei”- e necesar de examinat esenţa, trăsăturile şi funcţiile întreprinderii.

Întreprinderea este unitatea de bază a economiei naţionale în care se crează majoritatea bunurilor economice. Ca unitate economică ea este un rezultat al diviziunii sociale a muncii şi al autonomizării proprietăţii. Asupra gradului de dezvoltare a întreprinderii influenţează următorii factori: nivelul înzestrării tehnice; nivelul de calificare a lucrătorilor; gradul de independenţă de care dispune întreprinderea; gradul de integrare a întreprinderii în sistemul pieţei; competenţa şi flexibilitatea conducerii.

Trăsăturile întreprinderii:

1. întreprinderea reprezintă o organizaţie socială, care cuprinde un ansamblu de activităţi umane, o comunitate de oameni a muncii interacţiunea cărora contribuie la funcţionarea acesteia;
2. ea prezintă un organ tehnico-productiv, care include un ansamblu de mijloace materiale, tehnice şi tehnologice, care contribuie la desfăşurarea activităţii umane în cadrul întreprinderii;
3. ea reprezintă un organism economic, care dispune de independenţă şi autonomie deplină şi care participă la circuitul economic naţional şi internaţional;
4. ea reprezintă un organism dinamic, fiind influenţată de progresul tehnico-ştiinţific, de factori interni şi externi;
5. scopul final al întreprinderii este obţinerea profitului.

Funcţiile întreprinderii:

1. funcţia de cercetare dezvoltare: cercetarea şi proiectarea produselor; elaborarea programelor de investiţii; perfecţionarea sistemului informaţional;
2. funcţia de producţie: combinarea relaţională a factorilor de producţie; producerea de bunuri materiale şi servicii; efectuarea controlului calităţii produselor; obţinerea profitului;
3. funcţia comercială: aprovizionarea cu materii prime şi materiale de producţie; realizarea produselor finite; activitatea de reclamă;
4. funcţia financiar-contabilă: comensurarea cheltuielilor şi veniturilor întreprinderii; exercitarea controlului financiar; folosirea raţională a resurselor financiare;
5. funcţia de personal: asigurarea cu forţă de muncă calificată a întreprinderii; selectarea şi promovarea personalului de producţie;
6. funcţia de prelucrare a datelor statistice şi de activitate juridică: elaborarea informaţiei statistice referitor la activitatea întreprinderii; argumentarea juridică a contractelor şi deciziilor întreprinderii;
7. funcţia de previziune a pieţei: cercetarea tendinţelor de evoluţie a mecanismelor pieţei; elaborarea programelor de implimentare în piaţă a produselor întreprinderii;
8. funcţia strategică a activităţii de marketing: cercetarea nevoilor şi cerinţelor consumatorilor; căutarea noilor pieţe de realizare; lansarea produsului pe piaţă, însoţită de informaţie suplimentară şi a unor servii consumătorului; studiere gradului de satisfacere a cerinţelor consumatorului.

La întrebarea a doua – “Clasificarea întreprinderilor”- este necesar de analizat criterii de clasificare a întreprinderilor care funcţionează actualmente în Republica Moldova.

Clasificarea întreprinderilor poate fi exercitată după următorii criterii:

1. după gradul de răspundere patrimonială întreprinderile pot fi divizate în întreprinderi persoane fizice şi persoane juridice;
2. după forma de proprietate întreprinderile se divizează în întreprinderi publice (de stat, municipale), private, mixte;
3. după ramura de activitate: întreprinderi industriale, agrare, de transport etc.;
4. după volumul de afaceri întreprinderile se divizează în întreprinderi mici, medii şi mari;
5. după forma de asociere întreprinderile pot fi grupate în societăţi pe acţiuni, societăţi cu răspundere limitată, cooperative ş.a.

În Republica Moldova în conformitate cu legislaţia în vigoare funcţionează următoarele forme de întreprinderi: întreprindere individuală; societate în nume colectiv; societate în comandă; societate pe acţiuni; societate cu răspundere limitată; cooperativă de producţie; întreprindere de arendă; întreprindere colectivă; întreprindere de stat şi municipală. E nevoie de examinat fiecare formă de întreprindere şi de determinat specificul acesteia.

La întrebarea a treia – “Indicatorii activităţii întreprinderii”- e nevoie de analizat categoriile: cifra de afaceri, valoarea adăugată; profitul brut, profitul net.

**Cifra de afaceri** însumează toate încasările rezultate din actele comerciale: vânzări de bunuri materiale; prestări de servicii; depuneri la bancă; acordarea de credite; realizarea hârtiilor de valoare. Prin intermediul acestui indicator se apreciază dimensiunea întreprinderii şi puterea economico-financiară.

**Valoarea adăugată** – indicatorul care reflectă suma de bani încasată din vânzarea bunurilor economice create de către o întreprindere, peste mărimea cheltuielilor cu materii prime, materiale, energie, utilizate pentru producerea bunurilor respective. Cu alte cuvinte, acest indicator cuprinde consumul factorilor muncă şi capital fix şi nu include consumul intermediar.

**Profitul brut** (profit total) este un indicator ce exprimă mărimea profitului obţinut de către o întreprindere într-o anumită perioadă de timp. El se determină prin scăderea de afaceri a întreprinderii a costului de producţie.

**Profitul net** este indicatorul care reflectă partea din profitul brut al întreprinderii care rămâne după scăderea din acesta a impozitelor şi altor plăţi obligatoare.

Tema 6: Factorii şi costurile de producţie

Această temă include mai multe aspecte ale activităţii economice, de aceea accentul trebuie pus pe analiza următoarelor întrebări principale:

1. Factorii tradiţionali de producţie.
2. Neofactorii de producţie.
3. Productivitatea factorilor de producţie.
4. Costul de producţie şi căile de reducerea lui.

La prima întrebare – “Factorii tradiţionali de producţie”- se cere analiza profundă a categoriilor economice: munca, capitalul, natura.

**Factorii de producţie** reprezintă totalitatea resurselor materiale şi umane atrase, alocate şi utilizate pentru producerea de bunuri economice.

**Munca** ca factor de producţie reprezintă activitatea fizică sau intelectuală a omului, prin care oamenii, utilizând uneltele şi instrumentele de muncă adecvate, îşi valorifică aptitudinile, cunoştinţele şi experienţa pe care le posedă, în vederea obţinerii de bunuri necesare satisfacerii trebuinţelor economice. Munca, ca factor de producţie, are următoarele trăsături:

1. ea are caracter originar, în sensul că ea este intrinsec asociată personalităţii, neputând fi reprodusă artificial şi nici disociată de persoana prestatorului;
2. ea reprezintă un factor de producţie activ şi dinamizator, contribuind la transformarea factorilor de producţie în bunuri economice;
3. munca omului se deosebeşte de activitatea animalilor prin aceea, că ea este exercitată în mod conştient şi contribuie la crearea uneltelor de producţie;
4. munca are dimensiuni cantitative şi calitative.

Pentru a ridica eficienţa muncii ca factor de producţie e nevoie de perfecţionat în continuu forţa de muncă.

**Natura**, ca factor de producţie, include toate resursele din natură care sunt folosite la producerea bunurilor economice (solul, aerul, apa, mineralele, fondul silvic etc.). Natura oferă oamenilor: condiţii vitale de existenţă; resurse naturale şi surse primare de energie; spaţiu de desfăşurare a activităţii umane.

Trăsăturile naturii ca factor de producţie:

1. natura are un caracter primar, originar. Elementele naturii nu sunt reproductibile în mod artificial, deşi ştiinţa contemporană oferă omului posibilitatea de a interveni în circuitul formării şi regenerării multora din resursele naturale;
2. natura, ca factor de producţie, se manifestă în formă materială şi în formă de energie;
3. natura se caracterizează prin raritatea resurselor;
4. natura dispune de dimensiuni cantitative şi calitative. Elementul principal al naturii îl constituie pământul.

**Capitalul** ca factor de producţie, exprimă totalitatea resurselor materiale acumulate şi reproductibile care, prin asocierea cu ceilalţi factori de producţie, participă la producerea de noi bunuri economice, în scopul obţinerii unui anumit profit. Capitalul, ca factor de producţie, în practică este numit “capital real”, care se divizează în capital fix şi capital circulant. Capitalul fix reprezintă acea parte a capitalului real, care participă la mai multe cicluri de producţie, păstrându-şi forma naturală şi-şi transferă valoarea asupra noului produs, în mod treptat, pe măsura uzurii. Capitalul circulant reprezintă acea parte a capitalului real, care se consumă în întregime în decursul unui singur ciclu de producţie şi care trebuie de înlocuit cu fiecare nou ciclu. În caracteristica capitalului, ca factor de producţie, e necesar de analizat structura capitalului fix şi circulant, uzura fizică şi morală a capitalului fix.

La întrebarea a doua – “Neofactorii de producţie”- e necesar de analizat următorii factori: progresul tehnico-ştiinţific; sistemul informaţional; abilitatea întreprinzătorului.

**Progresul tehnico-ştiinţific**, ca neofactor de producţie, contribuie la: modernizarea şi diversificarea produselor; perfecţionarea tehnologiilor de producţie; aplicarea noilor surse de materie prime şi energetice; perfecţionarea metodelor de organizare a activităţii manageriale.

**Sistemul informaţional**, ca neofactor de producţie, asigură: reglarea, fără participarea nemijlocită a omului, a unor procese de producţie; conducerea de la distanţă a unor maşini şi agregate; programarea, lansarea şi urmărirea proceselor de producţie; înlocuirea factorului muncă prin sistemul de maşini (robotizarea).

**Capitalul uman**, ca neofactor de producţie, include stocul de experienţă şi cunoştinţe acumulate în ştiinţa umană, care constituie un izvor al venitului potenţial pe viitor. În calitate de capital uman serveşte măiestria profesională obţinută prin educaţie. La baza capitalului uman se află investiţiile făcute anterior în sistemul de instruire.

**Abilitatea întreprinzătorului**, ca factor de producţie, constă în cerinţele faţă de întreprinzător. Întreprinzătorul trebuie să fie: strateg, administrator, investitor, manager, comerciant, negociator, executor al deciziilor proprii. Funcţiile întreprinzătorului ca neofactor de producţie: organizarea procesului de producţie; funcţia de risc; funcţia de inovator; funcţia de manager. Tot în această întrebare e necesar de analizat drepturile şi obligaţiunile întreprinzătorului, formulate în legea cu privire la antreprenoriat şi întreprinderi.

La întrebarea a treia – “Productivitatea factorilor de producţie”- se cere de examinat: noţiunea de productivitate şi formele ei de manifestare; factorii ce influenţează asupra productivităţii; productivitatea muncii şi randamentul capitalului; legea randamentelor neproporţionale.

**Productivitatea** reprezintă un raport între rezultatele obţinute şi eforturile depuse. Formele productivităţii: productivitatea fizică, valorică, brută, netă, individuală, socială, globală, parţială.

Asupra sporirii productivităţii influenţează următorii factori: factorii naturali, tehnici, economici, sociali, psihologici, structurali, integraţionişti.

Principalele forme de productivitate sunt: **productivitatea muncii** şi **randamentul capitalului**. Productivitatea muncii – capacitatea forţei de muncă de a crea într-o unitate de timp un anumit volum de bunuri, sau cantitatea de timp pentru obţinerea unei unităţi de produs (formulele respective: WL = Q/L; WL = L/Q). Randamentul capitalului – necesarul de capital pentru obţinerea unei unităţi de efect (formula: K = k/Q;).

Schimbările care se produc în factorii de producţie şi influenţa lor asupra volumului de producţie sunt reflectate în **legea randamentelor neproporţionale** (există trei cazuri de randamente neproporţionale: randamente constante; randamente crescătoare; randamente descrescânde). Afară de această lege există legea **randamentelor marginale descrescânde**, potrivit căreia mărimea cantităţii factorului variabil (munca) duce la o creştere marginală a producţiei care atinge un punct maxim, după care are loc tendinţa de scădere a sporului marginal al producţiei până ce devine negativ.

La întrebarea a patra – “Costul de producţie şi căile reducerii lui”- trebuie de analizat: esenţa şi formele costului de producţie; conţinutul cheltuielilor de producţie şi căile de reducere a lor.

**Costul de producţie** – expresia bănească a consumului de factori de producţie. Costul de producţie poate fi privit în aspect contabil şi economic. Costul contabil include cheltuielile băneşti pentru plata materiilor prime, materialelor, combustibilului, energiei, salariilor, amortizării ş.a. Costul economic include, în afară de costul contabil, cheltuielile care nu presupun plăţi către terţi (consumul de muncă al proprietarului firmei, dobânzile cuvenite capitalului propriu).

Formele costului de producţie:

1. costul global, care cuprinde ansamblul cheltuielilor la fabricarea unui volum de producţie dat. Costul global include: costul fix; costul variabil; costul total;
2. costul mediu (unitar) – reprezintă costul pe unitate de produs, care la fel poate fi: fix, variabil, total;
3. costul marginal – reprezintă mărimea sporului de cheltuieli necesare pentru obţinerea unei unităţi suplimentare de bun economic.

Elementul de bază în costul de producţie îl constituie **cheltuielile de producţie**, care include: cheltuielile pentru procurarea materiei prime şi a materialelor de bază; cheltuielile pentru procurarea materialelor auxiliare; cheltuielile pentru combustibil şi energie; cheltuielile în formă de amortizare; salariile şi contribuţiile asupra salariilor; alte cheltuieli băneşti.

Căile de reducere a costului de producţie:

1. reducerea cheltuielilor materiale;
2. creşterea productivităţii muncii;
3. reducerea cheltuielilor administrativ-băneşti.