**Tema 1: TEORIA GENERALĂ A STATULUI**

1. **Esenţa şi geneza statului. Trăsăturile şi funcţiile statului**
2. **Elementele (atributele) statului – condițiile politico-juridice de existență a statului**
3. **Tipuri sau forme de stat:**
4. **Clasificarea statelor după forma de guvernământ**
5. **Clasificarea statelor după structura de stat**
6. **Clasificarea statelor după regim politic**
7. **Statul de drept. Rolul statului în societatea contemporană**
8. **Esenţa şi geneza statului. Trăsăturile şi funcţiile statului**

***Tema pt acasa: IDENTIFICAȚI 1 – 5 state in ordine cronologica, ultimile aparute pe harta politica a lumii***

Problema definirii statului constituie o preocupare încă din antichitate şi care continuă şi în prezent. Noţiunea de stat provine de la latinescul **„statius”,** care iniţial desemna o „stare de repaus”. Romanii mai foloseau şi termenul **„civitas”,** semnificând „cetate”, „stat”, precum şi „res publica” aproximativ cu acelaşi înţeles. **„Polisul”** grecesc desemna cuvântul „cetate-stat”. Expresia „statio” apare pentru prima dată în lucrarea lui **N. Machiavelli „Il Principe”,** în strânsă legătură cu făurirea unităţii statale. Abia în sec. al XVII-lea această idee este pe larg admisă, termenul începând să pătrundă în toate limbile.

**În sens restrâns,** de formă superioară de organizare a societăţii, statul apare ca **un ansamblu de autorităţi publice care asigură guvernarea** şi reprezintă un sistem al acestor autorităţi, prin intermediul cărora este dirijată societatea.

Dintr-un **punct de vedere mai larg**, statul este o structură (entitate) politică , ce se constituie istoric, dintr-un **teritoriu** situat între anumite frontiere, dintr-o **populaţie** (naţiune) şi o **putere publică politică exclusivă (autoritate suverană).**

De aici, **noţiunea de stat** are două **semnificaţii:**

- **comunitate de oameni**, reprezentată şi organizată de organele puterii, care se manifestă pe un anumit teritoriu. În acest sens statul este echivalent cu **„ţara”** şi cu poporul organizat din punct de vedere politic. În conformitate cu aceasta utilizăm astfel de termeni ca: stat român, rus, american etc. ţinând cont de societatea respectivă, termenul de stat aici fiind echivalentul latinescului „civitas”.

**- organizare politică**, un **sistem de instituţii**, care dispun de puterea supremă pe un anumit teritoriu şi care dispune de un aparat coercitiv, fiind echivalentul latinescului „res publica”. Ambele semnificaţii pot fi admise simultan, fiind complementare.

Statul, ca principala instituţie politică, a apărut pe o anumită treaptă a evoluţiei istorice, răspunzând nevoilor de dezvoltare şi progres ale societăţii. În general, apariţia statului este legată cu perioada de trecere de la organizarea gentilică spre orânduirea sclavagistă **(aproximativ mileniile 5- 4 î.e.n**.). Necesitatea apariţiei statului este legată de nevoia unor comunităţi umane evoluate de a-şi asigura funcţionalitatea printr-o organizare politică.

Dintre **TEORIILE** care s-au formulat în legătură cu geneza şi conţinutul statului şi care au o largă circulaţie, menţionăm următoarele:

- **teocratică,** conform căreia statul apare ca o creaţie divină, respectul şi supunerea faţă de aceasta fiind apreciate ca o îndatorire religioasă. Astfel de teorii se întâlnesc în perioada antică, în feudalism, când se consideră că monarhul este reprezentantul lui Dumnezeu pe pământ, el primeşte şi exercită puterea de la Dumnezeu, iar pentru faptele şi actele sale nu este răspunzător decât în faţa divinităţii;

- **patriarhală,** care susţine că statul ar fi luat naştere direct din familie, iar puterea monarhului din puterea părinteasca a lui Dumnezeu. Elemente ale unei asemenea teorii întâlnim la Aristotel, dar şi la unii politologi contemporani ca Robert Filmer, care în lucrarea sa Patriarhul (1953) considera că monarhul, ca moştenitor, al lui Adam, este creat de Dumnezeu, ar deţine puterea de la acesta şi deci implicit ea ar avea un caracter, o natura divina;

**- contractuală**, potrivit căreia statul a apărut pe baza unei înţelegeri între putere şi cetăţeni, ca o necesitate naturală, teorie susţinută din antichitate, dar dezvoltată în epoca luminilor, în mod deosebit de Ch. Montesquieu şi J.J. Rousseau;

**/*Tema pt acasă nr.2 – INDENTIFICAȚI ȘI ANALIZAȚI*** ***principalele teze, idei care au stat la baza elaborarii CONSTITUȚIILOR ÎNSec. XVIII***

- **teoria violenţei** a încercat să explice apariţia statului ca o simpla necesitate naturală a oamenilor de a curma violenţa din societate, de a stabili ordinea între oameni, clase şi grupuri sociale. Thomas Hobbes considera că statul nu rezultă dintr-o înclinaţie a omului spre viaţa socială, ci, dimpotrivă, din necesitatea temperării agresivităţii lui naturale;

**- teoria rasistă** este o variantă a teoriei violenţei, în care o rasă trebuie să domine pe altă rasă; conform teoriei psihologice, statul este rezultatul unor factori biologici, psihologici, cum ar fi voinţa, dorinţa de a trăi împreuna, existenţa aceloraşi obiceiuri, factorii psihici, elemente ce au impus şi închegat statul;

**- juridică,** potrivit căreia raporturile dintre oameni nu pot exista decât pe baza unor reglementări juridice.

Cât priveşte **natura şi esenţa statului** știința politică și juridică înregistrează un labirint de teorii. Ea dispune de un număr impunător de definiţii ale acestuia, corespunzătoare anumitor concepţii:

- „Statul este o instituţie care revendică monopolul violenţei fizice legitime în cadrul unui teritoriu determinat” (Max Weber);

-„Unde începe statul, se termină libertatea”;

-„Statul este absolutul în faţa căruia indivizii şi formaţiunile statale nu sunt decât relativul” (Mussolini).

Definiţii care sunt atestate şi cunoscute, dar suferă de unilateralitate, neglijându-se faptul că statul reprezintă un fenomen organizatoric important al societăţii şi îndeplineşte o funcţie socială constructivă.

O întrebare fundamentală în analiza statului este: cum asigură statul conducerea politică a societăţii?

1. **Elementele (atributele) statului – condițiile politico-juridice de existență a statului**

**Condiţiile juridice şi politice de existenţă a statului** constituie un element indispensabil al vieţii sociale. Putem vorbi de prezenţa unui stat la reuniunea a **trei elemente obligatorii**: **teritoriul**, **populaţia** şi puterea politică exclusivă, adică **suveranitatea**. Dacă primele două sunt de natură materială (presupuneri necesare de fapt), al treilea element este de natură formală şi în virtutea acestui fapt, devine cel mai important.

**TERITORIUL**  este dimensiunea materială a statului. Acesta nu este doar o noţiune geografică, ci are şi nuanţa de concept politic şi juridic ce determină limitele extinderii puterii publice şi permite situarea statului în spaţiu, localizându-l şi delimitând-l de alte state. Acest spaţiu geografic îşi are coordonatele sale **terestre, acvatice, adică solul, subsolul şi coloana aeriană de deasupra lui.** În lipsa acestui element o comunitate socială, oricât de numeroasă ar fi, nu ar putea constitui un stat. Teritoriul oricărui stat este circumscris în anumite limite spaţiale numite „**frontiere**”. Trasăturile frontierelor între state sunt însoţite uneori de contestări care deseori trec în incidente aflate la baza conflictelor interstatale, fie locale sau chiar mondiale.

*Principalele caractere ale teritoriului* sunt:

**inalienabilitatea** – imposibilitatea modificării frontierelor de stat, cu excepţia micilor rectificări de frontieră, şi

**indivizibilitatea** – imposibilitatea recunoaşterii în folosul altui stat a unor atribuţii de putere pe o porţiune a teritoriului statului. În acest context putem menţiona faptul că în Constituţia Republicii Moldova, art.3, al. 1, se stipulează că „*teritoriul Republicii Moldova este inalienabil*” şi că „*frontierele ţării sunt consfinţite prin lege organică***”.**

**Tema pentru acasa – CUM EXPLICAȚI *Evenimentele din Transnistria*** prin raportare la ART.110 din Constituție RM

**POPULAȚIA** constituie dimensiunea demografică, psihologică şi spirituală a statului. Existenţa unui stat fără populaţie este de neconceput.

**Tema pt acasa**

***(cetațenii – nastere***

***jus solis – anglo sanxone,***

***jus sanguis – ue, md***

***cerere, casatorie, adoptie***

***EVIDENȚIAȚI PRINCIPALELE modalitati de dobindire si modalitati de pierdere (renuntarea si retragerea) a cetățeniei.***

***CINE SUNT stăinii și apatrizii).***

Statul reprezintă o societate umană organizată, stabilită în interiorul unor frontiere permanente. Comunitatea indivizilor care se află pe teritoriul strict marcat al statului şi asupra căreia se exercită puterea de stat este o categorie complexă. În unele cazuri comunitatea formează o naţiune, naţiunea fiind identificată cu populaţia. Aceasta are loc în cazul statelor naţionale (Franţa, Germania, Italia, Spania etc.) Există însă şi cazuri când una şi aceeaşi naţiune este încadrată în mai multe state. Existenţa mai multor naţiuni pe teritoriul aceluiaşi stat duce la formarea statelor multinaţionale.

***Tema pentru acasa: DEFINIȚI ȘI EVIDENȚIAȚI TRĂSĂTURILE PRINCIPALE ALE NOȚIUNILOR: (popor, populatie, națiune, grup etnic, minoritate etnică, diaspora)***

Naţiunea nu trebuie confundată cu naţionalitatea sau cu poporul. Naţionalitatea exprimă apartenenţa indivizilor la o anumită naţiune, în timp ce **poporul** desemnează masa indivizilor indiferent de naţionalitatea lor, constituită ca suport demografic al statului. Fundamentul oricărui stat rezidă în unitatea poporului. De aceea **art.10** al Constituţiei Republicii Moldova prevede că „*statul are ca fundament unitatea poporului RM*”, mai mult ca atât, „statul recunoaşte şi garantează dreptul tuturor cetăţenilor la păstrarea, dezvoltarea şi exprimarea identităţii lor etnice, culturale, lingvistice şi religioase”.

**SUVERANITATEA** reprezintă autoritatea supremă cu care este înzestrat statul şi, în calitate de putere supremă a statului, implică competenţa exclusivă a acestuia asupra teritoriului naţional şi independenţa sa faţă de orice altă putere pe plan extern. Prin urmare, suveranitatea are **două aspecte:**

**- intern**, care constă în supremaţia exclusivă a puterii statului asupra teritoriului şi asupra populaţiei respective. Suveranitatea internă se referă la organizarea formală a autorităţii politice în cadrul statului şi abilitatea autoritãţilor publice de a exercita un control eficient înãuntrul graniţelor sale.

**- extern,** ce presupune independenţa statului în raport cu alte state, neatârnarea sa faţă de orice putere din exterior. Pe plan extern, suveranitatea trebuie să se manifeste astfel, încât statului să nu-i fie impuse limite ale suveranităţii însăşi dar totodată să nu fie lezate principiile suveranităţii altor state. Statul este liber să adere sau nu la organizaţii sau acte care i-ar impune anumite obligaţii.

**Trăsături ale suveranităţii** se consideră:

**- exclusivitatea**, care se manifestă prin faptul că teritoriul unui stat poate fi supus doar unei singure suveranităţi depline;

**- originalitatea** şi **caracterul plenar**, ce se exprimă prin aceea că suveranitatea aparţine statului şi nu-i poate fi atribuită din afară. Caracterul plenar se datorează faptului că principiile ei se răsfrâng asupra tuturor domeniilor de activitate din stat: politic, economic, cultural, social etc. ;

- **indivizibilitatea**, prin care se înţelege că ea nu poate fi fragmentată, atributele ei nu pot aparţine concomitent mai multor titulari;

- **inalienabilitatea**, în sensul imposibilităţii de a o abandona, ceda sau împrumuta altor state sau organisme internaţionale.

**Tema pentru acasa:**

**EVIDENȚIAȚI ESENȚA ȘI IMPORTANȚA:**

**Declarația de Suveranitate 23 iunie 1990**

**Declarația de Independență 27 august 1991**

În cadrul aceleiaşi întrebări se cer evidenţiate **trăsăturile şi funcţiile statului**.

Pe lângă condiţiile juridice fundamentale de existenţă a statului (teritoriul, populaţia, suveranitatea), se pot desprinde şi alte **trăsături specifice ale statului**:

* **Aparatul administrativ.** Mecanismul de realizare a puterii de stat se materializează prin aparatul de stat (numit şi sistemul organelor de stat), care constituie un important element al statului. Acestuia îi revine sarcina de a exercita, practic, *întregul complex de funcţii interne şi externe proprii statului.* El îşi concentrează eforturile asupra organizării nemijlocite a activităţii de conducere a treburilor statului, asigurării bunei funcţionări a tuturor sferelor, ramurilor şi complexelor din economia naţională ce revine statului. Sub acest aspect, statul are trei componente bine conturate şi strict organizate: *puterea legislativă, puterea executivă şi puterea judecătorească*, toate acestea fiind organizate atât la nivel central, cât şi la nivel local, fiind constituit în diferite instituţii (*parlament, guvern, organele judecătoreşti, organele procuraturii, armată, poliţie etc*.).
* **Constituţionalitatea.** Aceasta înseamnă că anume acest document - Constituţia - stabileşte *„legile după care se fac legile”.* Ea poate fi apreciată ca documentul care creează sau cel puţin asigură existenţa statului însuşi. Constituţiile, prin ele însele într-un stat de drept, sunt sau pot fi un obstacol în calea arbitrariului, dacă ele exprimă voinţa generală, iar respectul faţă de ele devine o „religie” a fiecăruia. Ordinea politică constituţională nu înseamnă guvernare după bunul plac al oamenilor, ci guvernare prin legi.
* **Controlul (monopolul) asupra mijloacelor violente.** Acest fapt înseamnă ca statul este singura instituţie din societate care are dreptul de a folosi forţa, care controlează şi coordonează legitimitatea folosirii forţei. Însă statul nu are dreptul de a folosi forţa pentru a-şi menţine autoritatea, pentru aceasta el trebuie să facă uz de lege. În lumea modernă un stat nu mai poate folosi forţa şi mijloacele violente de intimidare împotriva propriei populaţii invocând suveranitatea.
* **Impozitarea.** În această ordine de idei statul reprezintă o instituţie specializată, care asigură funcţionalitatea socială prin contribuţii sociale ale cetăţenilor, prin impozite, oferind în schimb bunuri publice.

Fiind principala instituţie politică a societăţii, statului îi revine un loc important în societate. **Funcţiile statului** sunt definite ca direcţii fundamentale de activitate ale lui, în care se manifestă esenţa sa. *Există mai multe criterii de clasificare a funcţiilor statului: după sfera de activitate; după durata de acţiune; după importanţa sociala etc.*

În dependenţă de *sfera de activitate* deosebim **funcţii interne şi externe**. În conţinutul funcţiilor interne ale statului îşi găsesc expresia politica internă, activitatea statului pentru soluţionarea sarcinilor interne ale vieţii societăţii şi statului. De această sferă ţin funcţiile: *de organizare şi conducere a societăţii; funcţia social-economică; de apărare a drepturilor şi libertăţilor fundamentale ale omului; funcţia cultural-educativă.*

În cadrul funcţiilor interne ale statului un loc aparte îi revine *funcţiei legislative*, o funcţie politico-juridică, chemată să fixeze normele obligatorii de viaţă comună. *Funcţia executivă* caracterizează activitatea concretă a statului în urmărirea scopurilor speciale. Activitatea executivă se desfăşoară în diferite direcţii care corespund diverselor scopuri sociale. *Funcţia judecătorească* are sarcina de a verifica dreptul în cazurile apariţiei unor litigii în societate. *Funcţia social-economică* se manifestă diferenţiat de la stat la stat, de la o etapă de dezvoltare la alta etc. Intervenţia statului în economie are drept scop reglementarea activităţii economice şi administrarea proprietăţii publice ce-i aparţine, dar şi protejarea intereselor naţionale în activitatea economică, financiară etc. *Funcţia cultural-educativă* caracterizează atitudinea statului faţă de potenţialul său uman, intelectual şi spiritual.

**Funcţiile externe** ale statului vizează activitatea statului în relaţiile cu alte state, realizându-se prin dezvoltarea relaţiilor de colaborare cu alte state, promovarea şi apărarea păcii şi securităţii mondiale, dar şi apărarea ţării în plan extern.

*După durata de acţiune* funcţiile statului se clasifică în **funcţii constante** şi **temporare**. La primele se referă funcţiile ce caracterizează statul la toate etapele de existenţă şi conducere a societăţii. Funcţiile temporare implică o scurtă durată de timp, fiind condiţionate de sarcinile specifice ale statului la diferite etape de funcţionare, de exemplu, în caz de calamnităţi naturale, situații de urgență, situaţii de război etc.

Funcţiile statului trebuie să se manifeste într-o armonioasă îmbinare, ele au menirea să contribuie la realizarea scopului fundamental pe care îl are statul, *să asigure drepturile şi interesele, demnitatea cetăţenilor care îl formează.*

1. **Tipuri de stat/forme de stat**

Elucidarea tipului şi formei de stat constituie, de asemenea, o problemă de bază a teoriei statului, ea explicând, pe de o parte, esenţa statului într-o anumită perioadă, iar pe de altă parte, forma lui concretă de manifestare. Primele investigaţii asupra formelor de stat au fost realizate încă de către Platon şi Aristotel, Polibiu, Cicero. Ei deosebeau statele în dependenţă de numărul conducătorilor şi scopul guvernării. Astfel, Aristotel deosebeşte în baza acestor criterii 6 forme de guvernare: monarhia, tirania, aristocraţia, oligarhia, politeia, democraţia.

Pentru a înţelege pe deplin statul ca instituţie politică și juridică, trebuie studiată şi cunoscută problema formelor de stat. Esenţa statului, adică tipul de stat respectiv, se manifestă sub mai multe forme în raport de condiţiile concrete ale epocii şi ţării respective. Forma de stat reprezintă o categorie complexă ce determină modul de organizare, conţinutul puterii, structura internă şi externă a acestei puteri.

*Forma de stat se caracterizează prin trei elemente, având o corelaţie diferită între ele*: **forma de guvernământ**, **forma structurii de stat** şi **regimul politic**.

1. **Forma de guvernământ** caracterizează modalitatea de formare şi organizare a puterii supreme de stat, structura şi coraportul dintre organele supreme ale puterii de stat, la fel ca şi corelaţia dintre cetăţeni şi guvernanţi. În genere, alegerea unei forme de guvernământ este o alegere politică. Odată aleasă, această formă se va baza pe un raţionament juridic de natură constituţională. În dependenţă de criteriul amenajării puterilor în stat şi a surselor de formare, statele se împart în **monarhii şi republici.**

**La analiza formei de guvernamint, tinem cont de:**

* ***modalitatea de separare a puterilor in cadrul statului* (separare rigidă și separare flexibilă)**
* **și *modalitatea de alegere/desemnare/numire/creare* a principalelor instituții politico-juridice.**

**Monarhia** reprezintă acea formă de guvernământ în care formal sau real deţinătorul puterii de stat este o singură persoană (de la grecescul „monas”, ce caracterizează puterea unei singure persoane). Monarhul, având diferite denumiri – rege, ţar, sultan, faraon, emir, domnitor, împărat etc. – de regulă, deţine puterea pe viaţă şi o transmite ereditar, în conformitate cu anumite norme stabilite scrise sau orale, sau în baza voinţei suveranului. Monarhiile apar în statul sclavagist, iar în Evul Mediu devine formă dominantă de guvernare. Monarhia, ca formă de guvernământ, este cunoscută din cele mai vechi timpuri, cunoscând în evoluţia sa mai multe forme, în dependenţă de gradul concentrării puterii în mâinile suveranului: monarhie absolută, monarhie parlamentară dualistă, limitată, monarhie constituţională.

**Monarhia absolută** se caracterizează prin puterea discreţionară a şefului statului în persoana monarhului care, pe lângă faptul că este unicul legislator, dirijează cu administrarea publică şi este instanţa judiciară supremă. Fiind prima şi cea mai veche formă de guvernământ, monarhia absolută a fost specifică până la Revoluţia Franceză. La etapa contemporană monarhia absolută a devenit o raritate, drept exemplu servind monarhia din Arabia Saudită, Oman, Quatar. Pe lângă alte atribuţii nelimitate, monarhii acestor state sunt şi conducători religioşi.

**Monarhia limitată**, numită şi **constituţională,** se caracterizează printr-o limitare a puterii absolute a monarhului prin dispoziţii normative din Constituţia statului respectiv. Monarhia limitată este divizată, la rândul său, în monarhie dualistă şi monarhie limitată. Monarhia dualistă este o formă iniţială a monarhiei limitate (constituţionale), în cadrul căreia puterea de stat se realizează conform principiului separării puterii, mai ales a puterilor legislative şi executive. Astfel, puterea legislativă aparţine parlamentului, iar puterea executivă este încredinţată monarhului, care o exercită nemijlocit sau cu concursul unui guvern numit de el. Guvernul din cadrul monarhiei dualiste se subordonează monarhului, miniştrii fiind consideraţi funcţionari ai acestuia. În acest mod, guvernul nu poartă responsabilitate politică în faţa parlamentului, miniştrii purtând răspundere politică numai faţă de monarh. Cea de-a treia ramură a puterii de stat la fel aparţine monarhului. În cadrul monarhiei dualiste separarea puterilor în stat poartă, de obicei, un caracter limitat şi chiar formal. Astăzi această formă monarhică de guvernământ, caracteristică prin rolul decisiv al monarhului în viaţa politico-statală, mai poate fi întâlnită în Maroc, Iordania, Nepal, Kuweit, Bahrain etc.

**Monarhia parlamentară** este o formă a monarhiei limitate (constituţionale), cu o divizare expresă a puterilor în stat, ceea ce asigură primatul legislativului asupra executivului, monarhul având mai mult un rol şi caracter simbolic, exercitând, de regulă, atribuţii de ordin protocolar, având funcţii ceremoniale, funcţia de socializare. Se spune că în cadrul acestei forme de monarhie limitată monarhul „*domneşte, dar nu guvernează*”, deoarece atribuţiile monarhului sunt limitate până la zero. Astfel, dreptul său de veto asupra legilor adoptate de către parlament sau nu este aplicat în genere, sau este aplicat atunci când o cere guvernul. O trăsătură importantă a monarhiei parlamentare o constituie formarea guvernului în baza majorităţii parlamentare, situaţie soldată cu răspunderea politică a guvernului faţă de parlament pentru întreaga sa activitate, desfăşurată pe plan intern sau extern. Monarhul nu întreprinde nici o acţiune în mod independent, iar actele emise de el intră în vigoare numai după ce se contrasemnează de către şeful guvernului sau ministrul de resort, deoarece monarhul este „inviolabil şi scutit de răspundere”, el reprezentând un aliaj între compromis şi tradiţie. Monarhia parlamentară contemporană este forma de guvernământ acceptată în Belgia, Norvegia, Damenarca, Marea Britanie, Olanda, Spania, Japonia etc. Monarhia parlamentară nu reprezintă o instituţie politică cu pondere şi nu determină, de regulă, structura sistemului politic.

**Republica** (din latină „*res publica*” – *lucruri publice*) reprezintă forma de guvernământ în cadrul căreia autorităţile publice centrale (şef de stat, parlament) sunt alese de către cetăţenii statului respectiv prin vot universal, egal, secret şi liber exprimat în mod direct sau indirect. Practica organizării statelor lumii cunoaşte *republica parlamentară* şi *republica prezidenţială*, cât şi o formă intermediară, hibridă, numită *republica mixtă* (semiparlamentară sau semiprezidenţială). Principala deosebire între aceste tipuri de republici constă în specificul responsabilităţii politice a guvernelor în faţa parlamentului sau a şefului statului, ce reiese din corelaţiile împuternicirilor şi atribuţiilor preşedintelui, parlamentului şi guvernului.

**Republica parlamentară** este fundamentată pe concepţia separării puterii de stat şi presupune autonomia funcţională a legislativului, executivului şi justiţiei. Trăsătura acestei forme de guvernământ o reprezintă responsabilitatea politică a guvernului în faţa parlamentului, care poate dizolva guvernul prin „*punerea în minoritate*” sau prin „*vot de neîncredere*”. Poziţia parlamentului în cadrul mecanismului de stat este superioară, având ca atribuţii fundamentale adoptarea bugetului de stat, ratificarea tratatelor internaţionale, elaborarea strategiilor fundamentale ale politicii interne şi externe a statului etc. Spre deosebire de republica prezidenţială, în republica parlamentară executivul are o structură bicefală prin disocierea sa în funcţia de şef de stat şi guvern. Participarea şefului statului la formarea guvernului poartă un caracter nominal. Şeful statului este ales, de regulă, pe cale parlamentară, adică de parlament sau o comisie parlamentară. Atribuţiile şefului statului sunt exercitate, de regulă, de către guvern prin intermediul şefului guvernului, care reprezintă persoana numărul unu în stat, după atribuţii, care contrasemnează actele şefului statului. Parlamentul poate demite guvernul (Italia, Germania) prin vot de neîncredere, iar în calitate de contrabalanţă guvernul poate cere, prin intermediul şefului statului, dizolvarea parlamentului şi fixarea noilor alegeri. Republica parlamentară, ca forma actuală de guvernământ se întâlneşte *în Germania, Austria, Islanda, Estonia, Turcia, Ungaria, Cehia, Slovenia, India, Italia, Republica Moldova* etc.

* **RELIEFAȚI PRINCIPALELE Dezavantaje (crize politice) si avantaje ale formelor de guvernământ**

**Republica prezidenţială** reprezintă forma de guvernământ instituită pentru prima dată în SUA, având ca model monarhia dualistă. Din punct de vedere doctrinar este fundamentată pe ideea separării puterii de stat, concomitent fiind prevăzute şi contrabalanţe ce asigură colaborarea funcţională efectivă a acestor puteri. Ambele puteri, legislativă şi executivă, îşi primesc mandatul de la popor, iar legitimitatea lor devine echivalentă. Principala trăsătură o reprezintă **separaţia rigidă a puterilor** şi un **grad sporit de autonomie**, deoarece parlamentul nu poate acorda vot de neîncredere guvernului, iar preşedintele nu poate dizolva parlamentul, ceea ce reflectă imposibilitatea înlăturării pe cale constituţională a unei puteri de către alta. Acest model de republică consolidează viguros funcţia şefului statului, având ca trăsătură formală absenţa funcţiei de prim-ministru, iar membrii guvernului purtând răspundere personală în faţa preşedintelui, ce îi numeşte în funcţie şi, respectiv, îi poate destitui individual din funcţie. Miniştrii realizează politica executivă a preşedintelui. **Procedura de impeachment** – destituirea din funcţie a membrilor guvernului şi a judecătorilor, cât şi a preşedintelui – poate fi aplicată de către parlament numai în cazurile în care persoanele nominalizate au comis acţiuni ilicite grave. Graţie acestor condiţii, republica prezidenţială este semnificativă prin stabilitatea guvernamentală, însă poate avea tentă autoritară, dacă puterea reală este concentrată în instituţia prezidenţială. Actualmente modelul prezidenţial clasic este realizat în SUA, fiind întâlnit şi în America Latină (Argentina, Mexic), Africa de Nord, Asia, însă nu este răspândit în Europa de Vest.

**Republica mixtă** reprezintă forma de guvernământ care înglobează caracteristici specifice atât republicii prezidenţiale, cât şi republicii parlamentare. Experienţa istorică a arătat că formele clasice de guvernare nu întotdeauna asigură o funcţionare coerentă, întâlnind crize de gestionare, ceea ce reduce din eficienţa ei. În republica parlamentară apar conflicte între fracţiunile parlamentare, ceea ce duce la instabilitate guvernamentală, frecvente demiteri, iar republica prezidenţială poate lua forme autoritare. Spre deosebire de ele republica mixtă reprezintă juxtapunerea dintre avantajele republicii parlamentare şi prezidenţiale, în dependenţă de diferitele combinări ce apar republica mixtă înclină a fi semiparlamentară (Finlanda) sau semiprezidenţială (Franţa). **Modelul clasic al republicii mixte îl reprezintă a V-a Republică Franceză, propus de Ch. de Gaulle în 1958.** Caracteristica de bază a republicii mixte este dubla responsabilitate a guvernului în faţa preşedintelui şi în faţa parlamentului. Preşedintele este ales de către popor, iar guvernul este numit de către preşedinte cu votul de încredere oferit de către parlament. Şeful guvernului este primul-ministru, ceea ce reprezintă o trăsătură a republicii parlamentare. Preşedintele însă nu dispune de iniţiativă legislativă, acest drept fiind exercitat de către prim-ministru, care este responsabil de activitatea guvernului. Parlamentul deţine controlul asupra guvernului prin aprobarea bugetului anual şi prin acordarea votului de neîncredere.

Forma de guvernământ reiese din specificul dezvoltării istorice, depinde de tradiţiile istorice încetăţenite, de modul de funcţionare a instituţiilor publice, însă toate sunt chemate să menţină ordinea cerută în societate, să armonizeze interesele cetăţenilor şi să soluţioneze conflictele sociale şi politice.

**Tema pentru acasa: Evoluția formei de guvernământ a RM – ESEU**

**1990-1991 parllamentară**

**1991-1994 prezidentiala**

**1994 – 2000 semiprezidentiala**

**2000- prezent parlamentara**

1. **Structura de stat** reprezintă *forma de organizare naţional-teritorială a statului, precum şi relaţiile reciproce dintre organele puterii centrale şi cele regionale, fiind în strânsă dependenţă de condiţiile formării acestui stat, gradul de comunitate teritorială, dar şi tradiţiile istorice, condiţiile geografice.* Alegerea corectă a structurii teritoriale a statului duce la consolidarea statului sau dispariţia lui. În dependenţă de *gradul de concentrare a funcţiilor statului, din punct de vedere teritorial,* statele se clasifică în **state unitare** şi **state federale**, la ele aliniindu-se şi **confederaţia**, ca o uniune de state.

**Statul unitar** este caracterizat de organizare unică, politic omogenă, care constă din formaţiuni administrativ teritoriale ce nu au statalitate proprie. Statul se consideră a fi unitar dacă reprezintă ***o singură formaţiune statală*, *un regim constituţional unic*, *un singur rând de autorităţi legislative*, *executive* şi *judecătoreşti*** la nivel central, puterea fiind difuzată de la centru. În el funcţionează sisteme unice de legiferare, un sistem juridic unic, un singur regim constituţional, stabilit printr-o singură Lege Supremă **– *Constituţia,*** un sistem valutar unic, dar şi ***cetăţenie unică*.** Astfel, statul unitar apare ca un centru politic care nu este determinat sau influenţat de întinderea teritoriului, de numărul cetăţenilor, de forma de guvernământ sau regimul politic. În acelaşi timp, caracterul unitar al statului nu face imposibilă şi nici nu împiedică organizarea teritoriului, sub aspect administrativ, în unităţi administrativ-teritoriale, conduse potrivit principiilor autonomiei locale şi a descentralizării serviciilor publice.

În dependenţă de gradul de centralizare sau descentralizare a funcţiilor statului în teritoriu, statele unitare se clasifică în **state unitare centralizate** (Marea Britanie, Suedia, Danemarca) şi **state unitare descentralizate** (Franţa, Spania, Italia). Statele unitare centralizate se caracterizează prin următoarele: organele puterii locale constituie o continuare specifică a organelor puterii centrale; organele puterile locale au împuterniciri limitate în activitatea lor independentă, ele realizând deciziile organelor centrale. În statele unitare descentralizate comunităţile autonome şi provinciile dispun de o largă autonomie, ele soluţionând independent chestiunile vizând domeniul gospodăriei comunale, învăţământului, ordinii publice. Însă asupra politicii promovate de guvern ele exercită o influenţă limitată. Nu există reprezentanţi ai guvernului numiţi în teritoriu, însă în cele relativ descentralizate pe lângă consiliul ales de populaţie, organul conducerii locale, se află un funcţionar numit de centru, cu competenţe generale (comisar, prefect), fiind tutela administrativă.

***Statele unitare*,** de obicei, sunt ***state mononaţionale***, dar dacă sunt reprezentanţi ai altor grupuri etnice, conflictele se soluţionează prin ***autonomii*,** deosebindu-se după competenţele care li se acordă în *autonomii limitate, autonomii depline şi autonomii speciale*, în dependenţă de particularităţile geografice, istorice.

Însă oferirea autonomiei unui teritoriu nu este echivalent cu fărâmiţarea statului, care are posibilitatea de a se amesteca direct în orice moment în treburile comunităţii prin metode economice, juridice. Principiul autonomiei rezidă în transferul de autoritate de la nivelul central spre cel local sau regional, prin acordarea unei anumite părţi din teritoriul statului a dreptului de autoadministrare internă, a dreptului de a soluţiona individual chestiunile locale, reducându-se acţiunile şi atribuţiile statului. Unităţile administrativ-teritoriale speciale se formează în baza componenţei naţionale, culturale, tradiţiile istorice, modul de viaţă a populaţiei sau se creează în rezultatul unei lupte îndelungate a populaţiei din regiunea respectivă în baza trăsăturilor etnice.

**Federaţia** (de la latinescul „fedus” - uniune) reprezintă un *stat unional*, alcătuit dintr-un anumit număr de formaţiuni statal-politice, fiecare din ele posedând un anumit grad de independenţă în anumite sfere ale vieţii politice. Noţiunea de stat federal, unional, apare în secolul al XVII-lea, avându-i drept teoreticieni pe Althusia, Tocqueville. În federaţie suveranitatea nu aparţine în întregime nici statelor membre luate aparte, nici uniunii în ansamblu, ea aparţine ambelor părţi unite într-un tot integru. Puterea centrală este independentă în raport cu puterea unui subiect federal luat în parte, ea contactând direct cu poporul. Caracteristicile instituţionale care deosebesc statul unitar de cel unional se evidenţiază prin structura bicamerală a parlamentului, dar şi modalitatea de modificare a constituţiei, unde părţile au drepturi deosebite. Limitrofele interne ale federaţiei pot fi schimbate numai cu acordul subiecţilor lor.

***Statul federal reprezintă o unitate statală în care:***

- există două niveluri ale organelor puterii supreme: organele federale şi organele puterii de stat ale subiecţilor federaţiei;

- există mai multe constituţii: cea a statului federal şi cele ale subiecţilor federaţiei;

- există două categorii de cetăţenie: cetăţenia federaţiei şi cetăţenia subiecţilor federaţiei, deşi populaţia reprezintă un corp unitar;

- împărţirea statului federativ se face nu numai în unităţi administrativ-teritoriale, ci şi în părţi politice autonome, unităţi, entităţi statale etc.;

- subiecţii federaţiei nu au dreptul de a rupe contractul federal, da a ieşi din federaţie, drepturile subiecţilor federali sunt asigurate de Constituţiile lor, iar integritatea Federaţiei este asigurată şi garantată de către Constituţia Federală, ce nu prevede dreptul subiecţilor federali la separare;

- se pot primi în uniune alte state, dar nu pot forma sau institui state noi în limitele jurisdicţiei altui stat.

De regulă, federaţiile sunt **state mari**, de peste un milion km2 – Federaţia Rusă, SUA, Brazilia, Canada, Australia, Mexic, India, Nigeria etc., dar sunt şi state cu **teritoriul restrâns** (Elveţia, Austria, Belgia), care s-au federalizat în conformitate cu **condiţiile istorice (Germania)**, **naţionale/etnic** (statul ex-Iugoslavia, Cehoslovacia, URSS) sau **geografice, insulare** (Malaysia). Federaţiile s-au format pe diferite căi: de **jos, prin referendum**, la cerinţele cetăţenilor (Belgia) şi **de sus** (SUA, Canada – prin decizia Coroanei Britanice), pentru a introduce nivelul intermediar de administrare. Dacă statul nu întruneşte condiţia unor teritorii întinse şi nici a condiţiilor istorice favorabile federaţiei, atunci trebuie să se analizeze minuţios şi judicios până la federalizare, deoarece acesta reprezintă un proces complex şi de durată, care poate duce la destrămarea statului.

**Confederaţia** constituie o asociaţie de state independente, formată din considerente economice şi politice de ordin intern, cât şi de ordin extern care nu dă naştere unui stat nou, ca subiect de drept internaţional. Într-o astfel de uniune de state, membrii îşi păstrează supremaţia şi independenţa în mod integral, nu se creează un popor nou, cetăţenii tuturor statelor care intră în confederaţie rămân doar cetăţeni ai acelor state şi nu capătă cetăţenie nouă. Confederaţia se formează în baza acordurilor reciproce, iar subiecţii confederaţiei au dreptul de a ieşi liber din componenţa acesteia. Suveranitatea aparţine statelor care intră în componenţa ei. În competenţa confederaţiei intră **un cerc restrâns de probleme**, de aceea se formează doar acele organe de stat care sunt necesare pentru rezolvarea problemelor evidenţiate. Organismul comun creat ia hotărâri numai cu unanimitate de voturi. Hotărârile acestui organism obligă statele numai dacă sunt aprobate în modul respectiv de către state, cărora le aparţine dreptul de recuzare – de a anula, de a nu recunoaşte legitimitatea deciziilor organelor confederaţiei. Lipseşte sistemul unic de circulaţie a banilor, iar subiecţii confederaţiei au dreptul de a stabili impozite vamale, limitarea deplasării oamenilor, mărfurilor, capitalurilor. Istoria cunoaşte mai multe exemple de Confederaţie care au încetat să existe: *Confederaţia statelor americane (1776-1787),* Confederaţia Germană (1815-1871), Confederaţia elveţiană (1815-1848). De menţionat faptul că Elveţia şi azi păstrează de numirea de confederaţie, ignorând faptul că începând cu anul 1848 devine federaţie. Confederaţia reprezintă o treaptă intermediară spre federaţie (SUA, Elveţia) sau independenţa statelor membre (Austro-Ungaria).

De-a lungul istoriei sunt cunoscute diferite asociaţii şi uniuni de state şi anume uniuni personale – care reprezintă o uniune a două sau mai multe state, care, păstrându-şi suveranitatea şi independenţa desemnează un şef de stat comun (de regulă, un monarh), cum ar fi uniunea dintre Olanda şi Luxemburg (1815-1890), Danemarca şi Islanda (1918-1944) şi uniuni reale – o asociaţie de state mult mai puternică decât cea personală, iar în cadrul ei, pe lângă şeful statului, există şi alte organe de stat comune, de exemplu Suedia şi Norvegia până în 1905.

**Temă pentru acasa: Evoluția structurii de stat a RM. Pericolele federalizării RM. Statutul Gagauziei.**

1. **Regimul politic** reprezintă un element al formei de stat, pentru alţii, un element al sistemului politic. Având în vedere că statul reprezintă instituţia centrală a sistemului politic, este indubitabil faptul că regimul politic este legat, în primul rând, de stat, constituind un element al formei de stat, şi anume elementul hotărâtor, pentru că el exprimă un raport între organele de stat şi cetăţeni. Dacă organele de stat se constituie prin consultarea cetăţenilor, ca expresie a voinţei acestora, avem de-a face cu un regim politic democratic. Şi invers, dacă organele de stat se constituie fără consimţământul cetăţenilor, ignorând voinţa acestora, regimul politic de acest gen este unul de factură dictatorială. De aceea, în analizele politologice, când se urmăreşte elucidarea esenţei statului, se vorbeşte despre regimul politic.

* **Modalitatea de realizarea a puterii de stat (cum, prin ce mijloace)**
* **Gradul de respectare a drepturilor omului**

In dependenta de aceste criterii: *regimuri politice democratice* si regimuri *politice nedemocratice.*

**Tema pentru acasa:** exemple de **RP** democratice, autoritare si totalitare.

Exemple de clasamente și pozitia RM dupa nivelul de democratizare (drepturile omului, independenta presei, libertatea desfasurarii alegerilor etc.)

1. **Statul de drept. Rolul statului în societatea contemporană.**

Una din cele mai actuale chestiuni vizând perspectivele dezvoltării statului în epoca contemporană este cea de *edificare a statului de drept*. Este de observat, că ideea statului de drept s-a cristalizat în doctrina filosofică a enciclopediştilor francezi, având drept suport teoria dreptului natural, deşi embrionii acestei teorii iau naştere deja în antichitate. Această doctrină prevede crearea condiţiilor pentru dominaţia principiului „*se permite tot ce nu interzice legea”.* Însăşi denumirea de stat de drept indică faptul că statul îşi exercită puterea sa politică pe baza legilor, folosind forţa argumentului şi nu argumentul forţei.

Cea mai simplă ***definiţie*** a statului de drept ar fi: ***stat în care domneşte dreptul, în care toţi sunt egali în faţa legii, în care nimeni, nici chiar statul nu este mai presus de lege.*** Statul de drept se bazează pe valori, cum ar fi valoarea libertăţii, ce constă nu în libertatea statului faţă de individ, ci în libertatea individului faţă de stat; egalitatea în drepturi – nu dominaţia majorităţii asupra minorităţii, ci dreptul egal la viaţă.

Termenul **„*stat de drept***” a fost introdus în circuitul mondial în 1984 de O. Bohr, devenind postulat şi principiu structural al Constituţiei şi o garanţie a libertăţii şi egalităţii. Dar argumentarea filosofică a statului de drept este realizată de I. Kant. *Numai unirea voinţei tuturor persoanelor, ce formează poporul, poate servi drept sursă a legilor în statul de drept.* Dispunând de dreptul de a participa la luarea deciziilor, fiecare membru al societăţii este dator să se supună lor.

Statul de drept se caracterizează prin următoarele trăsături:

Este fundamentat pe supremaţia legii, însă pentru garantarea realizării acestei exigenţe a statului de drept este necesară stabilirea ***unui statut suprem (Constituţie),*** de care să se conducă puterea. ***Articolul 7*** al Constituţiei Republicii Moldova stabileşte că *„Constituţia RM este Legea ei Supremă. Nici o lege şi nici un alt act juridic care contravine prevederilor Constituţiei nu are putere juridică”.*

Presupune executarea şi respectarea strictă a legilor de către toţi (cetăţeni, funcţionari, organe de stat sau organe nestatale). Acest principiu este susţinut de accesul liber la justiţie şi înfăptuirea justiţiei în numele legii de către instanţele judecătoreşti independente şi imparţiale.

*Responsabilitatea reciprocă a statului şi a cetăţenilor, în limitele legii; Asigurarea drepturile şi libertăţile cetăţenilor;*

Există o reală independenţă şi separaţie a puterilor în cadrul statului, colaborarea şi controlul lor reciproc.

Un moment fundamental în realizarea statului de drept este necesitatea necondiţionată ca *o lege să fie legală*. Legea nu trebuie să fie o expresie arbitrară a voinţei unei autorităţi, puteri sau a unui grup de indivizi. *Legea trebuie să constituie o sinteză a intereselor întregului popor şi o exprimare a voinţei generale*.

**Tema pentru acasa: este RM un Stat de Drept**

*Respectând o accepţiune formală, se poate trage concluzia că Republica Moldova a ales calea construirii un stat de drept. În art. 1 (alin.3) a Constituţiei Republicii Moldova se subliniază că „Republica Moldova – stat democratic de drept, în care demnitatea omului, drepturile şi libertăţile, dezvoltarea liberă a personalităţii, dreptatea şi pluralismul politic sunt valori fundamentale şi garantate”. Statutul statului de drept este întărit şi de art. 142 (alin.2) a Constituţiei Republicii Moldova, în care se afirmă că „nu se admite revizuirea Constituţiei, consecinţă a căreia ar fi încălcarea drepturilor şi libertăţilor fundamentale ale cetăţenilor sau garanţiile acestora”. În direcţia materializării acestor obiective mai rămâne un teren vast de activitate atât pentru instituţiile statului, cât şi pentru cetăţenii Republicii Moldova.*

**Tema pentru acasa – de cît *stat* avem nevoie**

Una din dezbaterile politice fundamentale, nefinalizată încă, încearcă să precizeze „cât de mare trebuie să fie rolul statului în societate,” şi ce anume reprezintă bunurile publice, şi dacă pot fi oferite acestea şi prin instituţiile private. Aceste dezbateri vizează răspunsul la două întrebări esenţiale: *- de câtă intervenţie a statului e nevoie?* – care *situaţie e mai bună, când se implică statul mai mult sau mai puţin?*

În gândirea politică actuală, există mai multe viziuni privind domeniul acceptabil pentru intervenţia statului, fiecare oferind o concepţie diferită asupra bunurilor publice. În plus, fiecare societate are propria perspectivă asupra modului în care să definească rolul intervenţiei statului în societate. În mod ierarhic se poate stabili o scală a intervenţiei statului: stat nul, stat minimal, stat intervenţionist, stat maximal, stat total. În mod analog putem asocia cu abordarea conservatoare, liberală şi radicală asupra statului.

*Statul nul* reprezintă expresia doctrinară a anarhismului (din gr. an archos – fără conducere, fără guvernământ), unde statul trebuie să fie inexistent, deoarece este corupt, fiind necesară eliminarea lui ca structură din societate. Statul este considerat principala ameninţare la adresa libertăţii individuale, el fiind considerat un rău cu totul inutil, atunci când nu există constrângere din partea guvernământului, fiecare individ este liber să trăiască cum doreşte. Orice face guvernământul, iniţiativa privată poate face şi mai bine (ex: educaţie privată, protecţie poliţienească, reguli de circulaţie ş.a.) totul fiind stabilit prin competiţie.

Din *perspectivă conservatoare*, aria desemnată ca bunuri publice ar trebui să fie *minimală*, materializată prin ideea statului minimal sau „*statul paznic de noapte*” (H. Lasswell). Expresie a doctrinismului minimal, acesta presupune securitatea persoanei şi a proprietăţii private, restul revenindu-i individului, dar îi favorizează pe cei puternici. Guvernământului trebuie să-i revină *trei funcţii specifice*:

1) să aibă putere militară sau politică de a apăra societatea şi suveranitatea împotriva agresiunii externe;

2) să promoveze proprietatea privată şi menţinerea ordinii în societate;

3) trebuie puse la dispoziţia cetăţenilor ceea ce nu poate oferi inţiativa privată (ex: infrastructură).

Se presupune ca dacă sunt lăsaţi liberi, oamenii vor produce o ordine socială şi economică relativ eficientă. Robert Nozick susţine în „Anarhie, stat şi utopie” că statul trebuie să asigure doar funcţiile unei agenţii de protecţie, „**statul paznic de noapte**” fiind legitim pentru că nu violează drepturile nimănui. Iar politica de folosire a taxelor pentru a lua bani de la unii în beneficiul altuia este o situaţie similară cu munca forţată. Sloganul preşedintelui american Thomas Jefferson ilustrează cel mai bine acest tip de stat: **„statul care guvernează cel mai bine este statul care guvernează cel mai puţin”.**

În ***viziunea liberală*** există două motive cruciale pentru care statul trebuie să intervină activ în relaţiile de piaţă liberă dintre indivizi şi grupuri. În primul rând, pentru că efectele negative ale unor grupuri puternice nu pot fi preîntâmpinate decât printr-o intervenţie în forţă a statului. În al doilea rând, există inechităţi majore în societate, create de piaţa liberă (inechităţi economice şi sociale). Necesitatea unei forţe reglatoare şi redristributive îi revin statului intervenţionist, care poate lua forma statului asistenţial*, statului social, bunăstării sociale, statului tutelar sau statului providenţă.* *Cauza principală de intervenţie a statului este necesitatea garantării securităţii şi bunăstării sociale, fiind imperativă şi elaborarea programului de interes naţional, protejarea ramurilor strategice ale statului.*

Liberalii bunăstării sociale susţin că *statul este nu numai un rău necesar, ci dimpotrivă, condus în mod adecvat, poate fi forţa pozitivă ca să promoveze libertatea individului, asigurându-se că toată lumea să se bucure de şanse egale.* Sufletul liberalismului – **statul providenţă** - reprezintă dorinţa de a înlătura obstacolele (mizerie, boli, maladii, şomaj, sărăcie, neştiinţă) care blochează evoluţia liberă şi dezvoltarea individului. În ţările dezvoltate au apărut, în grade diferite, sisteme de protecţie împotriva acestor obstacole, finanţate nu din iniţiativa privată, ci efectuate direct de către stat. Funcţia statului providenţă este, în primul rând, **corectarea inegalităţii socio-economice, iar pentru edificarea lui se măresc considerabil cheltuielile de protecţie din PIB.** Doctrină economică fundamentată de John Keynes susţine ideea ca „*progresul economic şi cel social nu sunt incompatibile*”.

**Statul maximal** este expresia regimurilor politice autoritare şi totalitare, unde este prezentă extensia funcţiilor statului, el se situează deasupra societăţii. Iar statul total este asociat cu statul poliţist în care organele represive (securitatea, KGB, Gestapoul) au prerogative lărgite, utilizând violenţa în proporţii mari (URSS, Germania hitleristă, Italia fascistă). O poliţie fără limite devine cea mai temută entitate din stat şi în mod efectiv incontrolabilă, iar principiul urmărit fiind „sănătatea, siguranţa, morala şi bunăstarea generală a populaţiei”.